ΚΑΝΟΝΙΣΜΌΣ (ΕΕ) αριθ. 372/2010 ΤΗΣ ΕΠΙΤΡΟΠΉΣ της 30ής Απριλίου 2010 για την 126η τροποποίηση του κανονισμού (ΕΚ) αριθ. 881/2002 του Συμβουλίου για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 881/2002 του Συμβουλίου, της 27ης Μαΐου 2002, για την επιβολή συγκεκριμένων περιοριστικών μέτρων κατά ορισμένων προσώπων και οντοτήτων που συνδέονται με τον Οσάμα Μπιν Λάντεν, το δίκτυο της Αλ Κάιντα και τους Ταλιμπάν και για την κατάργηση του κανονισμού (ΕΚ) αριθ. 467/2001 του Συμβουλίου για την απαγόρευση της εξαγωγής ορισμένων αγαθών και υπηρεσιών στο Αφγανιστάν, την ενίσχυση της απαγόρευσης πτήσεων και την παράταση της δέσμευσης κεφαλαίων και άλλων οικονομικών πόρων όσον αφορά τους Ταλιμπάν του Αφγανιστάν (1), και ιδίως το άρθρο 7 παράγραφος 1 στοιχείο α) και το άρθρο 7α παράγραφος 1 (2), Εκτιμώντας τα ακόλουθα: (1) Το παράρτημα Ι του κανονισμού (ΕΚ) αριθ. 881/2002 απαριθμεί τα πρόσωπα, τις ομάδες και τις οντότητες που αφορά η δέσμευση κεφαλαίων και άλλων οικονομικών πόρων βάσει του εν λόγω κανονισμού. (2) Στις 22 Απριλίου 2010, η επιτροπή κυρώσεων του Συμβουλίου Ασφαλείας των Ηνωμένων Εθνών αποφάσισε να προσθέσει δύο φυσικά πρόσωπα στον κατάλογο προσώπων, ομάδων και οντοτήτων που αφορά η δέσμευση κεφαλαίων και οικονομικών πόρων και να διαγράψει ένα φυσικό πρόσωπο από τον κατάλογο. (3) Κατά συνέπεια, το παράρτημα Ι του κανονισμού (ΕΚ) αριθ. 881/2002 πρέπει να επικαιροποιηθεί ανάλογα. (4) Ο παρών κανονισμός θα πρέπει να τεθεί σε ισχύ πάραυτα, ώστε να διασφαλιστεί η αποτελεσματικότητα των μέτρων που προβλέπονται σε αυτόν, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 881/2002 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 30 Απριλίου 2010.

Δημόσια ασφάλεια


ΚΑΝΟΝΙΣΜΌΣ (ΕΕ) αριθ. 664/2011 ΤΗΣ ΕΠΙΤΡΟΠΉΣ της 11ης Ιουλίου 2011 για την τροποποίηση του κανονισμού (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου για τις μεταφορές αποβλήτων, ώστε να συμπεριληφθούν ορισμένα μείγματα αποβλήτων στο παράρτημα III.A του εν λόγω κανονισμού (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (1), και ιδίως το άρθρο 58 παράγραφος 1 στοιχείο γ), Εκτιμώντας τα ακόλουθα: (1) Η Φινλανδία υπέβαλε αίτηση στην Επιτροπή με σκοπό να εξεταστεί η υπαγωγή των μειγμάτων αποβλήτων που ταξινομούνται στις καταχωρίσεις B3040 και B3080 της σύμβασης της Βασιλείας στο παράρτημα III.Α του κανονισμού (ΕΚ) αριθ. 1013/2006. (2) Το Ηνωμένο Βασίλειο υπέβαλε αίτηση στην Επιτροπή με σκοπό να εξεταστεί η υπαγωγή των μειγμάτων αποβλήτων που ταξινομούνται στην καταχώριση B3020 της σύμβασης της Βασιλείας στο παράρτημα III.Α του κανονισμού (ΕΚ) αριθ. 1013/2006. (3) Η Επιτροπή έλαβε παρατηρήσεις από το Βέλγιο, την Τσεχική Δημοκρατία, τη Δανία, τη Γερμανία, την Ιταλία, το Λουξεμβούργο, τις Κάτω Χώρες, την Αυστρία την Πολωνία, την Πορτογαλία, τη Ρουμανία, τη Σλοβενία, τη Φινλανδία και τη Σουηδία, όσον αφορά την αποδοχή της ανάμειξης των αποβλήτων που αντιστοιχούν σε διαφορετικά εδάφια ή επιμέρους στοιχεία εδαφίων των καταχωρίσεων B1010, B2010, B2030, B3010, B3020, B3030, B3040 και B3050 της σύμβασης της Βασιλείας, ώστε να εξεταστεί η υπαγωγή τους στο παράρτημα III.Α του κανονισμού (ΕΚ) αριθ. 1013/2006. Λαμβάνοντας υπόψη τις ως άνω παρατηρήσεις η Επιτροπή συνέταξε κατάλογο επιλεγμένων μειγμάτων αποβλήτων για ταξινόμηση σε μία ενιαία καταχώριση της Βασιλείας και την ένταξή τους στο παράρτημα III.Α του κανονισμού (ΕΚ) αριθ. 1013/2006. (4) Η Επιτροπή αξιολόγησε τις αιτήσεις της Φινλανδίας και του Ηνωμένου Βασιλείου καθώς και τις παρατηρήσεις των κρατών μελών. Βάσει της εν λόγω αξιολόγησης συνέταξε κατάλογο επιλεγμένων μειγμάτων αποβλήτων ταξινομημένων ως μεμονωμένων καταχωρίσεων βάσει της σύμβασης της Βασιλείας προς ένταξη στο παράρτημα III.Α του κανονισμού (ΕΚ) αριθ. 1013/2006. (5) Είναι σημαντικό να αποσαφηνιστούν οι διαδικασίες που εφαρμόζονται για τα φορτία μειγμάτων αποβλήτων που ταξινομούνται σε μία ενιαία καταχώριση βάσει της σύμβασης της Βασιλείας. Για να καταστεί δυνατή η εξαγωγή ορισμένων από αυτά τα μείγματα αποβλήτων σε χώρες για τις οποίες δεν ισχύει η απόφαση C(2001) 107/τελικό του Συμβουλίου του ΟΟΣΑ, σχετικά με την αναθεώρηση της απόφασης C(92) 39/τελικό, για τον έλεγχο των διασυνοριακών διακινήσεων αποβλήτων προοριζομένων για εργασίες αξιοποίησης («απόφαση του ΟΟΣΑ») βάσει των γενικών απαιτήσεων πληροφόρησης που προβλέπεται στο άρθρο 18 του κανονισμού (ΕΚ) αριθ. 1013/2006, είναι αναγκαίο να προβλεφθεί μεταβατική περίοδος για τις χώρες αυτές ώστε να μπορέσουν να ενημερώσουν την Επιτροπή σχετικά με το κατά πόσον ανάλογα μείγματα αποβλήτων επιτρέπεται να εξάγονται προς την εκάστοτε χώρα καθώς και σχετικά με τις τυχόν ισχύουσες διαδικασίες ελέγχου. (6) Ο κανονισμός (ΕΚ) αριθ. 1013/2006 πρέπει, συνεπώς, να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 39 της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου (2), ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα III.Α του κανονισμού (ΕΚ) αριθ. 1013/2006 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ωστόσο, στην περίπτωση εξαγωγών προς χώρες για τις οποίες η απόφαση του ΟΟΣΑ δεν εφαρμόζεται, το σημείο 3 του παραρτήματος III.Α του κανονισμού (ΕΚ) αριθ. 1013/2006, όπως τροποποιήθηκε από τον παρόντα κανονισμό, εφαρμόζεται από την 1η Αυγούστου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 11 Ιουλίου 2011.

Προστασία του περιβάλλοντος

Περιβαλλοντική πολιτική


ΚΑΝΟΝΙΣΜΌΣ (ΕΕ) αριθ. 150/2011 ΤΗΣ ΕΠΙΤΡΟΠΉΣ της 18ης Φεβρουαρίου 2011 για την τροποποίηση του παραρτήματος III του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου όσον αφορά τα εκτρεφόμενα και τα άγρια θηράματα και το κρέας των εκτρεφόμενων και των αγρίων θηραμάτων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών κανόνων υγιεινής για τα τρόφιμα ζωικής προέλευσης (1), και ιδίως το άρθρο 10 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 853/2004 ορίζει συγκεκριμένες απαιτήσεις σχετικά με τους κανόνες υγιεινής για τα τρόφιμα ζωικής προέλευσης. Προβλέπει, μεταξύ άλλων, τις απαιτήσεις για την παραγωγή και τη διάθεση στην αγορά κρέατος εκτρεφόμενων και αγρίων θηραμάτων. Οι υπεύθυνοι επιχειρήσεων τροφίμων πρέπει να εξασφαλίζουν ότι το κρέας αυτό διατίθεται στην αγορά μόνον εφόσον παράγεται σύμφωνα με τα τμήματα III και IV του παραρτήματος III του εν λόγω κανονισμού. (2) Σύμφωνα με το τμήμα III του παραρτήματος III του κανονισμού (ΕΚ) αριθ. 853/2004, οι υπεύθυνοι επιχειρήσεων τροφίμων επιτρέπεται να θανατώνουν εκτρεφόμενους στρουθιονίδες και ορισμένα εκτρεφόμενα οπληφόρα ζώα στον τόπο προέλευσής τους, με την έγκριση της αρμόδιας αρχής, υπό ορισμένες προϋποθέσεις. Στις προϋποθέσεις αυτές περιλαμβάνεται, ειδικότερα, ότι κατά τη μεταφορά τους στο σφαγείο τα ζώα πρέπει να συνοδεύονται από δήλωση του υπευθύνου της επιχείρησης τροφίμων όπου έγινε η εκτροφή τους και από πιστοποιητικό που εκδόθηκε και υπογράφηκε από τον επίσημο ή τον εγκεκριμένο κτηνίατρο. (3) Στο πιστοποιητικό που εκδόθηκε και υπογράφηκε από τον επίσημο ή εγκεκριμένο κτηνίατρο βεβαιώνονται τα ικανοποιητικά αποτελέσματα της επιθεώρησης πριν από τη σφαγή, η εκτέλεση της σφαγής και της αφαίμαξης σύμφωνα με τους κανόνες και η ημερομηνία και η ώρα της σφαγής. (4) Ο κανονισμός (ΕΚ) αριθ. 1099/2009 του Συμβουλίου, της 24ης Σεπτεμβρίου 2009, για την προστασία των ζώων κατά τη θανάτωσή τους (2) καθορίζει κανόνες για τη θανάτωση των ζώων που εκτρέφονται ή διατηρούνται για την παραγωγή τροφίμων, μαλλιού, δέρματος, γούνας ή άλλων προϊόντων. Ο κανονισμός αυτός προβλέπει ότι οι υπεύθυνοι των επιχειρήσεων διασφαλίζουν ότι ορισμένες διαδικασίες σφαγής εκτελούνται μόνο από πρόσωπα που διαθέτουν σχετικό πιστοποιητικό ικανότητας, και αποδεικνύουν την ικανότητά τους να τις εκτελέσουν σύμφωνα με τους κανόνες που θεσπίζονται με αυτόν τον κανονισμό. (5) Η παρουσία του επίσημου κτηνιάτρου ή του εγκεκριμένου κτηνιάτρου σε όλη τη διάρκεια της σφαγής και της αφαίμαξης στην εκμετάλλευση μπορεί να θεωρηθεί περιττή αν οι υπεύθυνοι των επιχειρήσεων τροφίμων που εκτελούν τις διαδικασίες σφαγής έχουν ικανοποιητικό επίπεδο ικανότητας και διαθέτουν σχετικό πιστοποιητικό ικανότητας, σύμφωνα με τον κανονισμό (ΕΚ) αριθ. 1099/2009. Σε αυτές τις περιπτώσεις, η βεβαίωση της εκτέλεσης της σφαγής και της αφαίμαξης σύμφωνα με τους κανόνες, καθώς και της ημερομηνίας και της ώρας της σφαγής, μπορεί να μη γίνει από τον επίσημο ή εγκεκριμένο κτηνίατρο αλλά από τους υπευθύνους των επιχειρήσεων τροφίμων. (6) Επιπλέον, το παράρτημα III τμήμα IV κεφάλαιο II του κανονισμού (ΕΚ) αριθ. 853/2004 προβλέπει ότι το συντομότερο δυνατό μετά τη θανάτωση μεγάλων άγριων θηραμάτων, το εκπαιδευμένο άτομο πρέπει να εξετάζει το σώμα και τα αφαιρεθέντα σπλάχνα για τον εντοπισμό τυχόν χαρακτηριστικών τα οποία θα μπορούσαν να καταδείξουν ότι το κρέας παρουσιάζει κίνδυνο για την υγεία. Αν κατά τη διάρκεια αυτής της εξέτασης δεν διαπιστωθούν μη φυσιολογικά χαρακτηριστικά, τα οποία θα μπορούσαν να καταδείξουν ότι το κρέας παρουσιάζει κίνδυνο για την υγεία, αν δεν παρατηρήθηκε μη φυσιολογική συμπεριφορά πριν από τη θανάτωση και αν δεν υπάρχει καμία υπόνοια για περιβαλλοντική μόλυνση, το εκπαιδευμένο άτομο πρέπει να επιθέσει στο σφάγιο αριθμημένη δήλωση η οποία θα περιέχει αυτές τις διαπιστώσεις. (7) Η εμπειρία από την εφαρμογή αυτών των κανόνων κατέδειξε ότι είναι σκόπιμο να προβλεφθεί η δυνατότητα να μην τοποθετείται η δήλωση στο σφάγιο και επίσης η δήλωση αυτή να καλύπτει περισσότερα από ένα σφάγιο, με την προϋπόθεση ότι έχει διασφαλιστεί σαφής σύνδεση μεταξύ της δήλωσης και των σωμάτων των ζώων τα οποία αφορά. (8) Ο κανονισμός (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (3) θεσπίζει κανόνες προστασίας της υγείας των ζώων και της δημόσιας υγείας για τη συλλογή, τη μεταφορά, την αποθήκευση, τον εν γένει χειρισμό, τη μεταποίηση και τη χρησιμοποίηση ή την τελική διάθεση ζωικών υποπροϊόντων, ώστε τα εν λόγω προϊόντα να μην αποτελέσουν κίνδυνο για την υγεία των ζώων ή τη δημόσια υγεία. Στο παράρτημα VIII κεφάλαιο VII του εν λόγω κανονισμού ορίζονται οι απαιτήσεις για την κατασκευή κυνηγετικών τροπαίων. (9) Επίσης, σύμφωνα με τον εν λόγω κανονισμό, οι μονάδες παραγωγής πρέπει να εγκρίνονται από την αρμόδια αρχή, εφόσον πληρούνται ορισμένοι όροι. Στους όρους αυτούς περιλαμβάνονται, μεταξύ άλλων, η υποχρέωση της μονάδας παραγωγής να τηρεί τις ειδικές απαιτήσεις παραγωγής που ορίζονται στον εν λόγω κανονισμό. (10) Το παράρτημα III τμήμα IV κεφάλαιο II του κανονισμού (ΕΚ) αριθ. 853/2004 προβλέπει ότι σε περίπτωση μεγάλων άγριων θηραμάτων, η κεφαλή και τα σπλάχνα δεν είναι υποχρεωτικό να συνοδεύουν το σώμα έως την εγκατάσταση χειρισμού θηραμάτων, εκτός από την περίπτωση ειδών που είναι ευαίσθητα στην τριχίνωση, των οποίων η κεφαλή (με εξαίρεση τους χαυλιόδοντες) και το διάφραγμα πρέπει να συνοδεύουν το σώμα. (11) Σε μερικά κράτη μέλη με μακρά παράδοση στο κυνήγι υπάρχει η συνήθεια να χρησιμοποιείται ως κυνηγετικό τρόπαιο ολόκληρη η κεφαλή των ζώων, συμπεριλαμβανομένων εκείνων που είναι ευαίσθητα σε μόλυνση από Trichinella. Η απαίτηση που ορίζεται στο παράρτημα III τμήμα IV κεφάλαιο II του κανονισμού (ΕΚ) αριθ. 853/2004 δημιουργεί προβλήματα στους κυνηγούς και στις μονάδες παραγωγής που κατασκευάζουν κυνηγετικά τρόπαια χρησιμοποιώντας είδη που είναι ευαίσθητα σε μόλυνση από Trichinella. (12) Επομένως, θα πρέπει να δοθεί στην αρμόδια αρχή η δυνατότητα να εγκρίνει την αποστολή κεφαλών ζώων που είναι ευαίσθητα σε μόλυνση από Trichinella σε εγκεκριμένη μονάδα παραγωγής για την κατασκευή κυνηγετικών τροπαίων, ακόμη και πριν γνωστοποιηθούν τα αποτελέσματα της δοκιμής για ανίχνευση Trichinella. Σε όλες αυτές τις περιπτώσεις θα πρέπει να εξασφαλίζεται επαρκώς η ιχνηλασιμότητα. (13) Συνεπώς, ο κανονισμός (ΕΚ) αριθ. 853/2004 θα πρέπει να τροποποιηθεί αναλόγως. (14) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα III του κανονισμού (ΕΚ) αριθ. 853/2004 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 18 Φεβρουαρίου 2011.

Πολιτική για την υγεία


ΑΠΌΦΑΣΗ ΤΗΣ ΕΠΙΤΡΟΠΉΣ της 19ης Ιουλίου 2012 σχετικά με την κατάρτιση των καταλόγων των ετήσιων προτεραιοτήτων για την ανάπτυξη κωδίκων δικτύου και κατευθυντηρίων οδηγιών για το 2013 (Κείμενο που παρουσιάζει ενδιαφέρον για τον ΕΟΧ) (2012/413/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 714/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στο δίκτυο για τις διασυνοριακές ανταλλαγές ηλεκτρικής ενεργείας και την κατάργηση του κανονισμού (ΕΚ) αριθ. 1228/2003 (1), και τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού (ΕΚ) αριθ. 1775/2005 (2), και ιδίως το άρθρο 6 παράγραφος 1, Εκτιμώντας τα ακόλουθα: (1) Η τρίτη δέσμη οδηγιών και κανονισμών (εφεξής «η τρίτη δέσμη»), όπως εγκρίθηκε το 2009, άρχισε να ισχύει στις 3 Μαρτίου 2011. Με την εν λόγω δέσμη άρχισε επίσης να ισχύει νέο σύστημα εκπόνησης δεσμευτικών ευρωπαϊκών κωδίκων δικτύου. (2) Ως πρώτο βήμα για την εκπόνηση ευρωπαϊκών κωδίκων δικτύου, σύμφωνα με το άρθρο 6 παράγραφος 1 του κανονισμού (ΕΚ) αριθ. 714/2009 («κανονισμός για την ηλεκτρική ενέργεια») και το άρθρο 6 παράγραφος 1 του κανονισμού (ΕΚ) αριθ. 715/2009 («κανονισμός για το φυσικό αέριο») η Επιτροπή πρέπει να καταρτίσει κατάλογο ετήσιων προτεραιοτήτων όπου θα προσδιορίζονται τα πεδία που πρέπει να περιληφθούν στην εκπόνηση των κωδίκων δικτύου. Για τον καθορισμό των προτεραιοτήτων, η Ευρωπαϊκή Επιτροπή οφείλει να συμβουλευθεί τον Οργανισμό Συνεργασίας των Ρυθμιστικών Αρχών Ενεργείας («ACER»), το αρμόδιο ευρωπαϊκό δίκτυο διαχειριστών συστημάτων μεταφοράς («ENTSO») και άλλους ενδιαφερόμενους παράγοντες. Η παρούσα απόφαση καθορίζει τις προτεραιότητες όπως τις αποφάσισε η Επιτροπή με βάση την έκβαση της δημόσιας διαβούλευσης. (3) Στις 4 Φεβρουαρίου 2011 το Ευρωπαϊκό Συμβούλιο έθεσε ως στόχο το 2014 για την ολοκλήρωση της εσωτερικής αγοράς ηλεκτρικής ενέργειας και φυσικού αερίου. Η τρίτη δέσμη αποτελεί σημαντικό στοιχείο στην πορεία προς την επίτευξη του στόχου αυτού. Ωστόσο, απαιτείται να καταβληθούν περαιτέρω προσπάθειες για να καταστεί δυνατή στην Ευρώπη η ελεύθερη ροή φυσικού αερίου και ηλεκτρικής ενέργειας. Οι κώδικες δικτύου και οι κατευθυντήριες οδηγίες που προβλέπονται στην τρίτη δέσμη θα συνιστούν τους αντίστοιχους κανόνες για περαιτέρω εκπόνηση. (4) Για τον προγραμματισμό των πόρων είναι σημαντικό να προσδιορίζονται ετησίως τα καίρια πεδία για την εκπόνηση των κωδίκων δικτύου και των κατευθυντηρίων οδηγιών. Μόλις χαρακτηρισθεί σημαντικό ένα πεδίο για πρώτη φορά, είναι αναγκαίο να διερευνάται αμέσως σε ποιο βαθμό χρειάζεται εναρμόνιση. Οι εργασίες για τους κώδικες δικτύου και τις κατευθυντήριες οδηγίες που έχουν ήδη αρχίσει σε συγκεκριμένα καίρια πεδία θα συνεχισθούν και θα ολοκληρωθούν. (5) Η δημόσια διαβούλευση, η οποία απαιτείται βάσει του άρθρου 6 παράγραφος 1 των κανονισμών για την ηλεκτρική ενέργεια και το φυσικό αέριο, πραγματοποιήθηκε από τις 8 Μαρτίου έως τις 16 Απριλίου 2012. Η Επιτροπή έλαβε 18 απαντήσεις (3), καθώς και μια απάντηση από τοπική κυβέρνηση και απαντήσεις από τις ENTSOG και ENTSO-E. Οι υπόλοιπες απαντήσεις προήλθαν κυρίως από ευρωπαϊκούς οργανισμούς ενέργειας, αλλά ήταν αρκετές και οι μεμονωμένες εταιρείες που συμμετείχαν στη διαβούλευση. (6) Τα κύρια σχόλια που διατυπώθηκαν κατά τη δημόσια διαβούλευση ήταν τα εξής: α) Ένα σαφές μήνυμα που προέκυψε από τη δημόσια διαβούλευση ήταν ότι οι ενδιαφερόμενοι υποστήριξαν τη στοχευμένη προσέγγιση της Επιτροπής με την οποία δίδεται προτεραιότητα στις εργασίες για να προσδιορισθούν τα καίρια στοιχεία που είναι αναγκαία για την ενοποίηση της εσωτερικής αγοράς ενέργειας μέχρι το 2014 σε ό,τι αφορά την εκπόνηση κωδίκων δικτύου και κατευθυντηρίων οδηγιών τόσο για την ηλεκτρική ενέργεια όσο και για το φυσικό αέριο. Οι ενδιαφερόμενοι είναι της άποψης ότι η Επιτροπή επεσήμανε κατά τη διαβούλευση τις σημαντικότερες ενέργειες που πρέπει να αναληφθούν για την περαιτέρω ενοποίηση της εσωτερικής αγοράς ενέργειας. β) Ένα άλλο σημαντικό μήνυμα πολλών ενδιαφερομένων ήταν ότι θα προτιμούσαν να υποβληθούν όλα τα θέματα του άρθρου 8 παράγραφος 6 των κανονισμών για την ηλεκτρική ενέργεια και το φυσικό αέριο στη διαδικασία FG/NC αντί να γίνει απευθείας χρήση των κατευθύνσεων της διαδικασίας επιτροπής για την έγκριση δεσμευτικών κανόνων στα πεδία αυτά. Εν προκειμένω ορισμένοι ενδιαφερόμενοι τόνισαν πόσο σημαντική είναι μια διαφανής, αποτελεσματική και συνεκτική διαδικασία, η οποία θα εγγυάται την έγκαιρη και ενεργό συμμετοχή ενδιαφερομένων και διαχειριστών συστημάτων διανομής. Αναφέρθηκε επίσης ότι πρέπει να δίδονται οι αναγκαίες χρονοθυρίδες για την εκπόνηση ισχυρών κωδίκων δικτύου, με επαρκή χρόνο για διαβούλευση με τους ενεχόμενους παράγοντες. γ) Αρκετοί ενδιαφερόμενοι ζήτησαν τα σχέδια προτάσεων για τις κατευθυντήριες οδηγίες-πλαίσιο και τους κώδικες δικτύου να συνοδευθούν από σχετική εκτίμηση των επιπτώσεων, στην οποία να συνοψίζονται οι κύριες επιλογές πολιτικής με διεξοδική ανάλυση κόστους-οφέλους. Η εκτίμηση των επιπτώσεων πρέπει στη συνέχεια να υποβληθεί σε ανεξάρτητη δημόσια διαβούλευση. Η σύνταξη της εκτίμησης επιπτώσεων μετά τη δημόσια διαβούλευση, όπως στην περίπτωση του «πιλοτικού κώδικα», δεν θα ήταν αποδεκτή. δ) Αρκετοί ενδιαφερόμενοι ανέφεραν στην απάντησή τους ότι το πεδίο εφαρμογής ορισμένων κωδίκων δικτύου είναι υπερβολικά ευρύ και δεν αυτοπεριορίζεται στο πεδίο που προβλέπουν οι κανονισμοί, δηλαδή τα διασυνοριακά θέματα. Εν προκειμένω, τονίστηκε επίσης ότι οι κώδικες δικτύου δεν πρέπει να είναι υπέρμετρα περιοριστικοί. (7) Τα σχόλια που ακολουθούν είναι τα κυριότερα της δημόσιας διαβούλευσης όσον αφορά τον κατάλογο ετήσιων προτεραιοτήτων για τους κανόνες που αφορούν την ηλεκτρική ενέργεια: α) Πολλοί ενδιαφερόμενοι εξέφρασαν ανησυχίες σχετικά με τις ενδεχόμενες ανακολουθίες μεταξύ κωδίκων δικτύου. Ορισμένοι πρότειναν να εκπονηθεί μόνον ένας κώδικας δικτύου με βάση μία κατευθυντήρια οδηγία-πλαίσιο και άλλοι τόνισαν ότι τουλάχιστον ορισμένοι κώδικες δικτύου χρειάζεται να εκπονηθούν ταυτόχρονα, όπως οι κώδικες δικτύου για τη σύνδεση παραγωγού και ζήτησης, οι κώδικες δικτύου για τη σύνδεση δικτύου και λειτουργίας του συστήματος, ο κώδικας δικτύου για τη σύνδεση και τη διαχείριση του φόρτου και κατευθυντήρια οδηγία για τη διαδικασία επιτροπής για τη «διακυβέρνηση». β) Αρκετοί ενδιαφερόμενοι υποστηρίζουν την εκπόνηση κανόνων για εναρμονισμένες δομές τιμολόγησης της μεταφοράς ή/και επενδυτικών κινήτρων. Η ENTSO-E ήταν της άποψης ότι το θέμα των δομών τιμολόγησης δεν σχετίζεται καθόλου με το θέμα των επενδυτικών κινήτρων και για το λόγο αυτό συνέστησαν να αντιμετωπισθεί ανεξάρτητα, ενώ ταυτόχρονα δίδεται προτεραιότητα στους κανόνες για τα επενδυτικά κίνητρα. γ) Η ENTSO-E εξέφρασε την άποψη ότι χρειάζεται να περιληφθούν στον κατάλογο ετήσιων προτεραιοτήτων για το 2013 οι κανόνες για πιο μακροπρόθεσμη (μελλοντική) κατανομή χωρητικότητας και οι κανόνες για την απευθείας σύνδεση του υπάρχοντος συστήματος μεταφοράς υψηλής τάσης. (8) Τα σχόλια που ακολουθούν είναι τα κυριότερα της δημόσιας διαβούλευσης όσον αφορά τον κατάλογο ετήσιων προτεραιοτήτων για τους κανόνες που αφορούν το φυσικό αέριο: α) Κεντρικό μήνυμα των ενδιαφερομένων ήταν ότι επιθυμούν να έχουν εναρμονισμένους κανόνες για τις δομές τιμολόγησης της μεταφοράς, θα προτιμούσαν όμως να εκπονηθούν κανόνες μέσω της διαδικασίας κώδικα δικτύου και όχι να χρησιμοποιηθούν απευθείας οι κατευθυντήριες οδηγίες της διαδικασίας επιτροπής. Αρκετοί ενδιαφερόμενοι πρότειναν να καθορισθεί στενό πεδίο εφαρμογής. β) Ορισμένοι ενδιαφερόμενοι εξέφρασαν την ανησυχία για το γεγονός ότι δεν υφίσταται συνοχή μεταξύ του κώδικα δικτύου για την κατανομή της χωρητικότητας με τους κανόνες για τις διαδικασίες διαχείρισης του φόρτου και για τον λόγο αυτό συνέστησαν να συγχρονισθεί η διαδικασία επιτροπής και στα δύο θέματα. (9) Τα σχόλια κατά τη διάρκεια της διαβούλευσης σχετικά με το πεδίο εφαρμογής και την αναγκαιότητα για κώδικες δικτύου και κατευθυντήριες οδηγίες μετά το 2013 για τους κανόνες σχετικά με το ηλεκτρικό δίκτυο ήταν τα εξής: ορισμένοι ενδιαφερόμενοι ήταν της άποψης ότι οι κανόνες πρόσβασης τρίτων πρέπει να εκπονηθούν πριν από τους κανόνες για την ενεργειακή απόδοση σε ό,τι αφορά τα ηλεκτρικά δίκτυα, διότι θα εξασφαλίσουν ισότιμους όρους μεταξύ διαχειριστών στην εσωτερική αγορά. (10) Τα σχόλια κατά τη διάρκεια της διαβούλευσης σχετικά με το πεδίο εφαρμογής και την αναγκαιότητα για κώδικες δικτύου και κατευθυντήριες οδηγίες μετά το 2013 για τους κανόνες σχετικά με το δίκτυο φυσικού αερίου ήταν τα εξής: α) Αρκετοί ενδιαφερόμενοι ζήτησαν να αντιμετωπισθεί το θέμα της επαυξημένης παραγωγικής ικανότητας και προτείνουν οι κανόνες να εκπονηθούν σε κώδικα δικτύου για την πρόσβαση τρίτων· άλλοι επιθυμούν επίσης να αντιμετωπισθεί το θέμα με την ανάπτυξη κανόνων για εναρμονισμένες δομές τιμολόγησης της μεταφοράς ενέργειας. Αρκετοί ενδιαφερόμενοι ήταν της άποψης ότι οι κανόνες εμπορίας που αφορούν τεχνικές και επιχειρησιακές διατάξεις των υπηρεσιών πρόσβασης στο δίκτυο και την ισορροπία του συστήματος καλύπτονται ήδη από τους κανόνες για την κατανομή της χωρητικότητας και την εξισορρόπηση. Επίσης οι ενδιαφερόμενοι ζήτησαν την εκπόνηση κανόνων εμπορίας με επίκεντρο τους κανόνες για την προώθηση ρευστής αγοράς δευτερογενούς εμπορίας χωρητικότητας. β) Όσον αφορά την «ασφάλεια δικτύου και τους κανόνες αξιοπιστίας», η άποψη ήταν ότι στην περίπτωση που το θέμα αυτό χρειάζεται να αντιμετωπισθεί, θα ήταν πιο σκόπιμο να αντιμετωπισθεί στο πλαίσιο του κανονισμού (ΕΕ) αριθ. 994/2010 του Ευρωπαϊκού Κοινοβουλίου και του Συμβουλίου (4) σχετικά με τα μέτρα κατοχύρωσης της ασφάλειας εφοδιασμού με αέριο. γ) Ορισμένοι ενδιαφερόμενοι προβληματίσθηκαν εάν θα έχει κάποιο όφελος η εκπόνηση κωδίκων δικτύου και κατευθυντηρίων οδηγιών για τις επιχειρησιακές διαδικασίες σε περίπτωση έκτακτης ανάγκης και ζήτησαν την εναρμόνιση των διατάξεων αυτών. (11) Με βάση τις απαντήσεις των ενδιαφερομένων η Επιτροπή δίνει προτεραιότητα στις εργασίες προσδιορισμού των καίριων στοιχείων που είναι αναγκαία για την ενοποίηση της εσωτερικής αγοράς ενέργειας μέχρι το 2014, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Επειδή προβλέπεται οι εναρμονισμένοι κανόνες περί διαφάνειας να υποβληθούν στη διαδικασία επιτροπής το 2012, η Επιτροπή καταρτίζει τον κάτωθι κατάλογο ετήσιων προτεραιοτήτων για το 2013 για την εκπόνηση εναρμονισμένων κανόνων για την ηλεκτρική ενέργεια: - κανόνες για την κατανομή της χωρητικότητας και τη διαχείριση της συμφόρησης, καθώς και για τη διακυβέρνηση της αγοράς της προηγούμενης ημέρας και τις ενδοημερήσιες αγορές, συμπεριλαμβανομένου του υπολογισμού της χωρητικότητας (έγκριση με τη διαδικασία επιτροπής), - κανόνες για πιο μακροπρόθεσμη (μελλοντική) κατανομή της χωρητικότητας (εκπόνηση κώδικα δικτύου), - κανόνες σύνδεσης με το δίκτυο: - κανόνες δικτύου για τη σύνδεση παραγωγού με το δίκτυο (έγκριση με τη διαδικασία επιτροπής), - κώδικα δικτύου για τον διαχειριστή του δικτύου διανομής και τη σύνδεση βιομηχανικού φορτίου (οριστικοποίηση του κώδικα δικτύου και έναρξη της διαδικασίας επιτροπής), - κώδικα δικτύου για την απευθείας σύνδεση του υπάρχοντος συστήματος μεταφοράς υψηλής τάσης, - λειτουργία του συστήματος [οριστικοποίηση των κωδίκων δικτύου για την επιχειρησιακή ασφάλεια, τον επιχειρησιακό σχεδιασμό και προγραμματισμό και τον έλεγχο της συχνότητας και τα αποθέματα εναλλαγών φορτίου και την έναρξη της διαδικασίας έγκρισης (5)], - κανόνες εξισορρόπησης, συμπεριλαμβανομένων των κανόνων για την εφεδρική ισχύ του δικτύου (οριστικοποίηση του κώδικα δικτύου), - κανόνες σχετικά με εναρμονισμένα τιμολόγια μεταφοράς ή/και κίνητρα επενδύσεων. Άρθρο 2 Επειδή προβλέπεται οι εναρμονισμένοι κανόνες για τη διαχείριση της συμφόρησης να υποβληθούν στη διαδικασία επιτροπής το 2012, η Επιτροπή καταρτίζει τον κάτωθι κατάλογο ετήσιων προτεραιοτήτων για το 2013 για την ανάπτυξη εναρμονισμένων κανόνων για το φυσικό αέριο: - κατανομή χωρητικότητας (έγκριση με τη διαδικασία επιτροπής), - κανόνες εξισορρόπησης, οι οποίοι περιλαμβάνουν τους σχετικούς με το δίκτυο κανόνες για τη διαδικασία διορισμού, κανόνες για τη διαταραχή ισορροπίας και κανόνες για την επιχειρησιακή εξισορρόπηση μεταξύ των συστημάτων των παραγωγών του συστήματος μεταφοράς (οριστικοποίηση του κώδικα δικτύου και έναρξη της διαδικασίας έγκρισης), - κανόνες για τη διαλειτουργικότητα και την ανταλλαγή δεδομένων, - κανόνες σχετικά με εναρμονισμένες δομές τιμολογίων μεταφοράς. Άρθρο 3 Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 19 Ιουλίου 2012.

Ενεργειακή πολιτική


ΑΠΌΦΑΣΗ ΤΗΣ ΕΠΙΤΡΟΠΉΣ της 24ης Φεβρουαρίου 2010 για την περάτωση της διαδικασίας αντιντάμπινγκ όσον αφορά τις εισαγωγές ορισμένων μηχανισμών με δακτυλίους για το δέσιμο φύλλων, καταγωγής Ταϊλάνδης (2010/116/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), και ιδίως το άρθρο 9, Κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ (1) Στις 11 Νοεμβρίου 2008 η Επιτροπή έλαβε καταγγελία σχετικά με τους ισχυρισμούς περί ζημιογόνου ντάμπινγκ από εισαγωγές ορισμένων μηχανισμών με δακτυλίους για το δέσιμο φύλλων, καταγωγής Ταϊλάνδης. (2) Η καταγγελία υποβλήθηκε από τον ενωσιακό παραγωγό Ring Alliance Ringbuchtechnik GmbH, ο οποίος αντιπροσωπεύει σημαντικό τμήμα - στην προκειμένη περίπτωση, μεγαλύτερο από το 50 % - της συνολικής παραγωγής της Ένωσης ορισμένων μηχανισμών με δακτυλίους για το δέσιμο φύλλων, σύμφωνα με το άρθρο 4 παράγραφος 1 και το άρθρο 5 παράγραφος 4 του κανονισμού (ΕΚ) αριθ. 384/96 του Συμβουλίου (2) («ο βασικός κανονισμός»). (3) Η καταγγελία περιείχε εκ πρώτης όψεως αποδεικτικά στοιχεία για την ύπαρξη ντάμπινγκ και σημαντικής ζημίας που προέκυψε από αυτό, τα οποία θεωρήθηκαν επαρκή ώστε να δικαιολογείται η κίνηση διαδικασίας αντιντάμπινγκ. (4) Κατόπιν διαβουλεύσεων, η Επιτροπή ανήγγειλε, με σχετική ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (3), την κίνηση διαδικασίας αντιντάμπινγκ όσον αφορά τις εισαγωγές στην Ευρωπαϊκή Ένωση ορισμένων μηχανισμών με δακτυλίους για το δέσιμο φύλλων, που υπάγονται προς το παρόν στον κωδικό ΣΟ ex 8305 10 00 και κατάγονται από την Ταϊλάνδη. (5) Η Επιτροπή έστειλε ερωτηματολόγια στον ενωσιακό κλάδο παραγωγής και σε όλες τις γνωστές ενώσεις παραγωγών στην Ευρωπαϊκή Ένωση, στους παραγωγούς-εξαγωγείς της Ταϊλάνδης, σε όλες τις ενώσεις παραγωγών-εξαγωγέων, στους εισαγωγείς, σε όλες τις γνωστές ενώσεις εισαγωγέων και στις αρχές της οικείας χώρας εξαγωγής. Οι ενδιαφερόμενοι είχαν την ευκαιρία να υποβάλουν γραπτώς τις απόψεις τους και να ζητήσουν ακρόαση εντός της προθεσμίας που οριζόταν στην ανακοίνωση. (6) Δεδομένου ότι κρίθηκε απαραίτητη η περαιτέρω εξέταση ορισμένων πτυχών της έρευνας, αποφασίστηκε η συνέχιση της έρευνας χωρίς την επιβολή προσωρινών μέτρων. Στις 16 Σεπτεμβρίου 2009 όλα τα ενδιαφερόμενα μέρη έλαβαν ενημερωτικό έγγραφο στο οποίο αναφέρονταν λεπτομερώς τα προκαταρκτικά συμπεράσματα που είχαν συναχθεί στο στάδιο της έρευνας και το οποίο καλούσε τα μέρη να διατυπώσουν τις παρατηρήσεις τους σχετικά με τα συμπεράσματα αυτά. Β. ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ (7) Η εταιρεία Ring Alliance Ringbuchtechnik GmbH, με επιστολή της στις 18 Δεκεμβρίου 2009 στην Επιτροπή, ανακάλεσε επισήμως την καταγγελία της. (8) Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης. (9) Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Κοινότητας. Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Δεν ελήφθησαν παρατηρήσεις που να υποδεικνύουν ότι η περάτωση αυτή δεν θα ήταν προς το συμφέρον της Κοινότητας. (10) Ως εκ τούτου, η Επιτροπή συμπεραίνει ότι η διαδικασία αντιντάμπινγκ όσον αφορά τις εισαγωγές στην Ευρωπαϊκή Ένωση ορισμένων μηχανισμών με δακτυλίους για το δέσιμο φύλλων καταγωγής Ταϊλάνδης θα πρέπει να περατωθεί, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η διαδικασία αντιντάμπινγκ όσον αφορά τις εισαγωγές ορισμένων μηχανισμών με δακτυλίους για το δέσιμο φύλλων, που υπάγονται προς το παρόν στον κωδικό ΣΟ ex 8305 10 00 και κατάγονται από την Ταϊλάνδη, περατώνεται. Άρθρο 2 Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 24 Φεβρουαρίου 2010.

Εμπορικές πράξεις

Εμπορική νομοθεσία


ΑΠΌΦΑΣΗ ΤΗΣ ΕΠΙΤΡΟΠΉΣ της 29ης Μαρτίου 2010 για την τροποποίηση του παραρτήματος ΙΙΙ της απόφασης 2003/467/ΕΚ όσον αφορά την κήρυξη ορισμένων διοικητικών περιφερειών της Πολωνίας και της Πορτογαλίας ως επισήμως απαλλαγμένων από την ενζωοτική λεύκωση των βοοειδών [κοινοποιηθείσα υπό τον αριθμό Ε(2010) 1912] (Κείμενο που παρουσιάζει ενδιαφέρον για τον ΕΟΧ) (2010/188/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το παράρτημα Δ κεφάλαιο Ι στοιχείο Ε, Εκτιμώντας τα ακόλουθα: (1) Στην οδηγία 64/432/ΕΟΚ προβλέπεται ότι κράτη μέλη ή τμήματα των κρατών μελών μπορούν να κηρυχθούν επισήμως απαλλαγμένα από την ενζωοτική λεύκωση των βοοειδών όσον αφορά τις αγέλες βοοειδών, εφόσον πληρούνται ορισμένοι όροι που καθορίζονται στην εν λόγω οδηγία. (2) Οι πίνακες των περιφερειών των κρατών μελών που θεωρούνται απαλλαγμένες από την ενζωοτική λεύκωση των βοοειδών περιλαμβάνονται στο παράρτημα ΙΙΙ της απόφασης 2003/467/ΕΚ της Επιτροπής, της 23ης Ιουνίου 2003, για τη θέσπιση καθεστώτος επίσημης απαλλαγής από τη φυματίωση, τη βρουκέλωση και την ενζωοτική λεύκωση των βοοειδών σε ορισμένα κράτη μέλη και περιφέρειες κρατών μελών, όσον αφορά τις αγέλες βοοειδών (2). (3) Η Πολωνία υπέβαλε επίσης στην Επιτροπή έγγραφα που αποδεικνύουν την τήρηση των σχετικών όρων που προβλέπονται στην οδηγία 64/432/ΕΟΚ για 25 διοικητικές περιφέρειες (powiaty) που περιλαμβάνονται στις αμέσως ανώτερες διοικητικές διαιρέσεις (βοεβοδάτα) Kujawsko-Pomorskie, Podlaskie και Mazowieckie, ώστε να μπορούν να αναγνωριστούν ως περιφέρειες της Πολωνίας επισήμως απαλλαγμένες από την ενζωοτική λεύκωση των βοοειδών. (4) Σε συνέχεια της αξιολόγησης των εγγράφων που υπέβαλε η Πολωνία, οι εν λόγω περιφέρειες (powiaty) θα πρέπει να κηρυχθούν επισήμως απαλλαγμένες περιφέρειες της Πολωνίας από την ενζωοτική λεύκωση των βοοειδών. (5) Η Πορτογαλία υπέβαλε στην Επιτροπή έγγραφα με τα οποία αποδεικνύεται η συμμόρφωση προς τους κατάλληλους όρους που προβλέπονται στην οδηγία 64/432/ΕΟΚ, όσον αφορά την αυτόνομη περιφέρεια των Αζορών, προκειμένου η εν λόγω περιφέρεια να κηρυχθεί επισήμως απαλλαγμένη περιφέρεια της Πορτογαλίας από την ενζωοτική λεύκωση των βοοειδών. (6) Σε συνέχεια της αξιολόγησης των εγγράφων που υπέβαλε η Πορτογαλία, η αυτόνομη περιφέρεια των Αζορών θα πρέπει να κηρυχθεί επισήμως απαλλαγμένη περιφέρεια της Πορτογαλίας από την ενζωοτική λεύκωση των βοοειδών. (7) Επομένως, το παράρτημα III της απόφασης 2003/467/ΕΚ θα πρέπει να τροποποιηθεί ανάλογα. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα ΙΙΙ της απόφασης 2003/467/ΕΚ τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 29 Μαρτίου 2010.

Πολιτική για την υγεία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 516/2011 ΤΗΣ ΕΠΙΤΡΟΠΉΣ της 25ης Μαΐου 2011 για την τροποποίηση του κανονισμού (ΕΚ) αριθ. 600/2005 όσον αφορά τη χρήση του παρασκευάσματος Bacillus licheniformis DSM 5749 και Bacillus subtilis DSM 5750 σε ζωοτροφές που περιέχουν μυρμηκικό οξύ (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2, Εκτιμώντας τα ακόλουθα: (1) Ο κανονισμός (ΕΚ) αριθ. 1831/2003 προβλέπει τη δυνατότητα τροποποίησης της έγκρισης μιας πρόσθετης ύλης ύστερα από σχετική αίτηση του κατόχου της άδειας κυκλοφορίας και γνωμοδότηση της Ευρωπαϊκής Αρχής για την Ασφάλεια των Τροφίμων (στο εξής «η Αρχή»). (2) Το παρασκεύασμα Bacillus licheniformis DSM 5749 και Bacillus subtilis DSM 5750, το οποίο ανήκει στην ομάδα των «μικροοργανισμών», εγκρίθηκε χωρίς χρονικό περιορισμό, σύμφωνα με την οδηγία 70/524/ΕΟΚ του Συμβουλίου (2), ως πρόσθετη ύλη ζωοτροφών για χρήση σε θηλυκούς χοίρους με τον κανονισμό (ΕΚ) αριθ. 1453/2004 της Επιτροπής (3), για χρήση σε γαλοπούλες προς πάχυνση και μόσχους ηλικίας έως τριών μηνών με τον κανονισμό (ΕΚ) αριθ. 600/2005 της Επιτροπής (4) και για χρήση σε χοίρους προς πάχυνση και σε χοιρίδια με τον κανονισμό (ΕΚ) αριθ. 2148/2004 της Επιτροπής (5). (3) Υποβλήθηκε στην Επιτροπή αίτηση για την τροποποίηση των όρων άδειας κυκλοφορίας του παρασκευάσματος Bacillus licheniformis DSM 5749 και Bacillus subtilis DSM 5750, ώστε να επιτραπεί η χρήση του σε ζωοτροφές που περιέχουν μυρμηκικό οξύ και προορίζονται για γαλοπούλες προς πάχυνση. Η αίτηση συνοδευόταν από τα σχετικά δικαιολογητικά. Η Επιτροπή διαβίβασε την εν λόγω αίτηση στην Αρχή. (4) Η Αρχή, στη γνώμη που εξέδωσε στις 7 Δεκεμβρίου 2010, κατέληγε στο συμπέρασμα ότι το παρασκεύασμα Bacillus licheniformis DSM 5749 και Bacillus subtilis DSM 5750, όπως ορίζεται στο παράρτημα, είναι συμβατό με το μυρμηκικό οξύ για χρήση σε γαλοπούλες προς πάχυνση (6). (5) Πληρούνται οι όροι που προβλέπονται στο άρθρο 5 του κανονισμού (ΕΚ) αριθ. 1831/2003. (6) Επομένως, ο κανονισμός (ΕΚ) αριθ. 600/2005 πρέπει να τροποποιηθεί αναλόγως. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα III του κανονισμού (ΕΚ) αριθ. 600/2005 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 25 Μαΐου 2011.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 707/2010 ΤΗΣ ΕΠΙΤΡΟΠΉΣ της 5ης Αυγούστου 2010 για την τροποποίηση του κανονισμού (ΕΚ) αριθ. 891/2009 σχετικά με το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 148, σε συνδυασμό με το άρθρο 4, Εκτιμώντας τα ακόλουθα: (1) Η συμφωνία σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αλβανίας (2), αφετέρου, άρχισε να ισχύει την 1η Απριλίου 2009. Το άρθρο 1 του κανονισμού (ΕΚ) αριθ. 891/2009 της Επιτροπής, της 25ης Σεπτεμβρίου 2009, σχετικά με το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης (3), πρέπει να αναφέρεται στην εν λόγω συμφωνία σταθεροποίησης και σύνδεσης. (2) Η ενδιάμεση συμφωνία για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Σερβίας, αφετέρου (4), άρχισε να ισχύει την 1η Φεβρουαρίου 2010. Τα άρθρα 1 και 2 του κανονισμού (ΕΚ) αριθ. 891/2009 πρέπει να αναφέρονται στην εν λόγω νέα εμπορική συμφωνία. (3) Το άρθρο 5 παράγραφος 1 του κανονισμού (ΕΚ) αριθ. 891/2009 προβλέπει ότι οι αιτήσεις πιστοποιητικών εισαγωγής υποβάλλονται τις πρώτες εφτά ημέρες καθεμίας από τις δώδεκα υποπεριόδους, που αναφέρονται στο άρθρο 3 παράγραφος 2 του εν λόγω κανονισμού. Για τη διευκόλυνση του εμπορίου, πρέπει να επιτραπεί στους επιχειρηματίες να εισάγουν από την ημέρα κατά την οποία ανοίγει η δασμολογική ποσόστωση. Συνεπώς, θα πρέπει να τους επιτραπεί να υποβάλλουν αιτήσεις πιστοποιητικών εισαγωγής κατά τον μήνα που προηγείται της πρώτης υποπεριόδου. Ως εκ τούτου, είναι αναγκαίο να καθοριστούν οι προθεσμίες για την αίτηση, την κοινοποίηση και την έκδοση των πιστοποιητικών εισαγωγής για την πρώτη υποπεριόδο. (4) Το άρθρο 15 παράγραφος 2 του κανονισμού (ΕΚ) αριθ. 891/2009 προβλέπει κυρώσεις σε περίπτωση που υποβληθεί σε ραφινάρισμα εισαγόμενη ζάχαρη που δεν προορίζεται για ραφινάρισμα. Ωστόσο, οι κυρώσεις αυτές δεν επιβάλλονται εάν τα κράτη μέλη αποδεχτούν ότι υπάρχουν βάσιμοι και εξαιρετικοί τεχνικοί λόγοι. (5) Συνεπώς, ο κανονισμός (ΕΚ) αριθ. 891/2009 πρέπει να τροποποιηθεί αναλόγως. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 891/2009 τροποποιείται ως εξής: 1) Στο άρθρο 1, το στοιχείο ε) αντικαθίσταται από το ακόλουθο κείμενο: «ε) στο άρθρο 27 παράγραφος 2 της συμφωνίας σταθεροποίησης και σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Αλβανίας, αφετέρου·». 2) Στο άρθρο 1, προστίθεται το ακόλουθο στοιχείο ζ) στο πρώτο εδάφιο: «ζ) στο άρθρο 11 παράγραφος 4 της ενδιάμεσης συμφωνίας για το εμπόριο και τα εμπορικά θέματα μεταξύ της Ευρωπαϊκής Κοινότητας, αφενός, και της Δημοκρατίας της Σερβίας, αφετέρου (5). 3) Στο άρθρο 2 στοιχείο β), οι λέξεις «στοιχεία β) έως στ)» αντικαθίστανται από τις λέξεις «στοιχεία β) έως ζ)». 4) Στο άρθρο 5 παράγραφος 1, προστίθεται δεύτερο εδάφιο: «Με την επιφύλαξη του πρώτου εδαφίου, οι αιτήσεις πιστοποιητικών για την πρώτη υποπερίοδο που αναφέρεται στο άρθρο 3 παράγραφος 2 μπορούν να υποβάλλονται από την όγδοη έως τη δέκατη τέταρτη ημέρα του μήνα που προηγείται της εν λόγω υποπεριόδου.». 5) Το άρθρο 8 αντικαθίσταται από το ακόλουθο κείμενο: «Άρθρο 8 Έκδοση και ισχύς των πιστοποιητικών εισαγωγής 1. Τα πιστοποιητικά εισαγωγής για τα οποία υποβλήθηκαν αιτήσεις σύμφωνα με το πρώτο εδάφιο του άρθρου 5 παράγραφος 1 εκδίδονται από την εικοστή τρίτη έως την τελευταία ημέρα του μήνα υποβολής της αίτησης. 2. Τα πιστοποιητικά εισαγωγής για τα οποία υποβλήθηκαν αιτήσεις σύμφωνα με το δεύτερο εδάφιο του άρθρου 5 παράγραφος 1 εκδίδονται από την πρώτη έως την όγδοη ημέρα του μήνα που έπεται του μήνα υποβολής της αίτησης. 3. Τα πιστοποιητικά ισχύουν έως το τέλος του τρίτου μήνα που έπεται του μήνα έκδοσης, αλλά όχι αργότερα από τις 30 Σεπτεμβρίου. Για τη ζάχαρη έκτακτης εισαγωγής και τη βιομηχανική ζάχαρη εισαγωγής, τα πιστοποιητικά ισχύουν έως το τέλος της περιόδου εμπορίας για την οποία εκδόθηκαν.». 6) Στο άρθρο 9, η παράγραφος 1 αντικαθίσταται από το ακόλουθο κείμενο: «1. Τα κράτη μέλη κοινοποιούν στην Επιτροπή τις συνολικές ποσότητες τις οποίες αφορούν οι αιτήσεις πιστοποιητικών εισαγωγής: α) το αργότερο μέχρι τη δέκατη τέταρτη ημέρα του μήνα υποβολής των αιτήσεων, στην περίπτωση των αιτήσεων που αναφέρονται στο πρώτο εδάφιο του άρθρου 5 παράγραφος 1· β) το αργότερο μέχρι την εικοστή πρώτη ημέρα του μήνα υποβολής των αιτήσεων, στην περίπτωση των αιτήσεων που αναφέρονται στο δεύτερο εδάφιο του άρθρου 5 παράγραφος 1.». 7) Στο άρθρο 15 παράγραφος 2, το δεύτερο εδάφιο αντικαθίσταται από το ακόλουθο κείμενο: «Οι παραγωγοί καταβάλλουν, πριν από την 1η Ιουνίου που έπεται της σχετικής περιόδου εμπορίας, ποσό ίσο με 500 ευρώ ανά τόνο για τις ποσότητες ζάχαρης που αναφέρονται στο πρώτο εδάφιο στοιχείο γ) για τις οποίες δεν μπορούν να παράσχουν στο κράτος μέλος επαρκή στοιχεία που να αποδεικνύουν ότι το ραφινάρισμα πραγματοποιήθηκε για βάσιμους και εξαιρετικούς τεχνικούς λόγους.». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 5 Αυγούστου 2010.

ΤΕΛΩΝΕΙΑΚΗ ΝΟΜΟΘΕΣΙΑ


ΚΑΝΟΝΙΣΜΌΣ (ΕΕ) αριθ. 291/2011 ΤΗΣ ΕΠΙΤΡΟΠΉΣ της 24ης Μαρτίου 2011 σχετικά με τις βασικές χρήσεις ελεγχόμενων ουσιών πλην των υδροχλωροφθορανθράκων για εργαστηριακές και αναλυτικές χρήσεις στην Ένωση βάσει του κανονισμού (ΕΚ) αριθ. 1005/2009 του Ευρωπαϊκού Κοινοβουλίου και του Συμβουλίου για τις ουσίες που καταστρέφουν τη στιβάδα του όζοντος Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1005/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τις ουσίες που καταστρέφουν τη στιβάδα του όζοντος (1), και ιδίως το άρθρο 10 παράγραφος 2, Εκτιμώντας τα ακόλουθα: (1) Η Ένωση έχει ήδη εξαλείψει σταδιακά την παραγωγή και την κατανάλωση ελεγχόμενων ουσιών για τις περισσότερες χρήσεις. Η Επιτροπή οφείλει να καθορίζει τις βασικές εργαστηριακές και αναλυτικές χρήσεις για τις ελεγχόμενες ουσίες πλην των υδροχλωροφθορανθράκων. (2) Η απόφαση XXI/6 των μερών στο πρωτόκολλο του Μόντρεαλ κωδικοποιεί τις υφιστάμενες αποφάσεις και επεκτείνει τη γενική εξαίρεση για εργαστηριακή και αναλυτική χρήση πέραν της 31ης Δεκεμβρίου 2010 έως την 31η Δεκεμβρίου 2014 για όλες τις ελεγχόμενες ουσίες πλην των υδροχλωροφθορανθράκων, επιτρέποντας επομένως την παραγωγή και κατανάλωση που είναι αναγκαία για την κάλυψη των βασικών χρήσεων των ελεγχόμενων ουσιών για εργαστηριακούς και αναλυτικούς σκοπούς, υπό τους όρους που έχουν θεσπιστεί βάσει του πρωτοκόλλου του Μόντρεαλ. (3) Στην απόφαση VI/25 των μερών στο πρωτόκολλο του Μόντρεαλ ορίζεται ότι κάποια χρήση μπορεί να θεωρηθεί ως βασική εάν δεν υπάρχουν εναλλακτικές επιλογές ή υποκατάστατα εφικτά από τεχνικής και οικονομικής πλευράς και αποδεκτά υπό το πρίσμα του περιβάλλοντος και της υγείας. Στην έκθεση προόδου του 2010, η επιτροπή τεχνολογικής και οικονομικής αξιολόγησης (TEAP) επισημαίνει σημαντικό αριθμό διαδικασιών για τις οποίες διατίθενται πλέον εναλλακτικές λύσεις αντί της χρήσης ελεγχόμενων ουσιών. Βάσει των πληροφοριών αυτών και της απόφασης XXI/6, πρέπει να καταρτιστεί πίνακας των χρήσεων για τις οποίες διατίθενται εναλλακτικές λύσεις εφικτές από τεχνικής και οικονομικής πλευράς και αποδεκτές υπό το πρίσμα του περιβάλλοντος και της υγείας. (4) Πρέπει επίσης να καταρτιστεί θετικός πίνακας των επιτρεπόμενων βασικών χρήσεων για το μεθυλοβρωμίδιο, όπως έχει συμφωνηθεί από τα συμβαλλόμενα μέρη στην απόφαση XVIII/15, καθώς και των χρήσεων για τις οποίες έχει καταλήξει η TEAP ότι δεν υπάρχει εναλλακτική λύση. (5) Επιπλέον, πρέπει να αποσαφηνιστεί ότι η χρήση ελεγχόμενων ουσιών για εκπαιδευτικούς σκοπούς σε επίπεδο πρωτοβάθμιας και δευτεροβάθμιας εκπαίδευσης δεν μπορεί να θεωρηθεί βασική και πρέπει να περιορίζεται στο επίπεδο της ανώτερης και της επαγγελματικής εκπαίδευσης. Επιπλέον, η χρήση ελεγχόμενων ουσιών σε συλλογές (kits) για χημικά πειράματα οι οποίες διατίθενται στο κοινό δεν πρέπει να θεωρούνται ως βασικές. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 25 παράγραφος 1 του κανονισμού (ΕΚ) αριθ. 1005/2009, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η παραγωγή, εισαγωγή και χρήση ελεγχόμενων ουσιών πλην των υδροχλωροφθορανθράκων είναι δυνατό να επιτραπεί για κάθε βασική εργαστηριακή και αναλυτική χρήση που ορίζεται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 24 Μαρτίου 2011.

Χημική βιομηχανία


ΚΑΝΟΝΙΣΜΌΣ (ΕΕ) αριθ. 791/2012 ΤΗΣ ΕΠΙΤΡΟΠΉΣ της 23ης Αυγούστου 2012 για τροποποίηση, όσον αφορά ορισμένες διατάξεις σχετικά με το εμπόριο ειδών άγριας πανίδας και χλωρίδας, του κανονισμού (ΕΚ) αριθ. 865/2006 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 338/97 του Συμβουλίου Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους (1), και ιδίως το άρθρο 19 παράγραφοι 2, 3 και 4, Εκτιμώντας τα ακόλουθα: (1) Προκειμένου να εφαρμοστούν ορισμένα ψηφίσματα που εγκρίθηκαν κατά τη 15η σύνοδο της διάσκεψης των συμβαλλομένων μερών της για το διεθνές εμπόριο των ειδών άγριας πανίδας και χλωρίδας (CITES), εφεξής «η σύμβαση», πρέπει να τροποποιηθούν ορισμένες διατάξεις του κανονισμού (ΕΚ) αριθ. 865/2006 της Επιτροπής, της 4ης Μαΐου 2006, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 338/97 του Συμβουλίου για την προστασία των ειδών άγριας πανίδας και χλωρίδας με τον έλεγχο του εμπορίου τους (2). (2) Η πείρα που έχει αποκτηθεί από την εφαρμογή του κανονισμού (ΕΚ) αριθ. 865/2006 έδειξε ότι ορισμένες διατάξεις του πρέπει να τροποποιηθούν, ώστε να εξασφαλισθεί εναρμονισμένη και αποτελεσματική εφαρμογή του κανονισμού εντός της Ένωσης. (3) Συνεπώς, πρέπει να τροποποιηθούν οι διατάξεις που αφορούν τους εφαρμοστέους όρους ταυτοποίησης και σήμανσης δειγμάτων, την αναδρομική έκδοση ορισμένων εγγράφων, τους όρους έκδοσης των πιστοποιητικών προσωπικής ιδιοκτησίας, το εφαρμοστέο καθεστώς για τα προσωπικά ή οικιακά αντικείμενα εντός της Ένωσης, καθώς και η επανεξαγωγή τους, οι όροι υπό τους οποίους τα δείγματα του «παραρτήματος Α» μπορούν να αποτελούν το αντικείμενο εμπορικών δραστηριοτήτων εντός της Ένωσης και οι εφαρμοστέοι όροι για τα προεκδοθέντα πιστοποιητικά. (4) Τα άρθρα 2 και 3, καθώς και τα παραρτήματα I έως VI του κανονισμού (ΕΚ) αριθ. 865/2006, πρέπει να διαγραφούν από τον εν λόγω κανονισμό διότι θα αποτελέσουν αναπόσπαστο μέρος νέου εκτελεστικού κανονισμού (ΕΕ) αριθ. 792/2012 της Επιτροπής (3) που θα εκδοθεί βάσει του άρθρου 19 παράγραφος 1 του κανονισμού (ΕΚ) αριθ. 338/97 μετά την έναρξη ισχύος του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (4). (5) Στη 15η σύνοδο της διάσκεψης των συμβαλλομένων μερών της σύμβασης, επικαιροποιήθηκαν οι συνήθεις αναφορές για την ονοματολογία, η οποία πρέπει να χρησιμοποιείται για την αναγραφή των επιστημονικών ονομασιών των ειδών σε άδειες και πιστοποιητικά. Συνεπώς, πρέπει να ενσωματωθούν οι εν λόγω αλλαγές στο παράρτημα VIII του κανονισμού (ΕΚ) αριθ. 865/2006. (6) Για τον λόγο αυτό, πρέπει να τροποποιηθεί αναλόγως ο κανονισμός (ΕΚ) αριθ. 865/2006. (7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για το εμπόριο της άγριας πανίδας και χλωρίδας, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 865/2006 τροποποιείται ως εξής: 1) Στο προοίμιο, η πρόταση που αφορά τη νομική βάση του κανονισμού (ΕΚ) αριθ. 865/2006 αντικαθίσταται από την ακόλουθη: «Έχοντας υπόψη τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών άγριας πανίδας και χλωρίδας με τον έλεγχο του εμπορίου τους (5), και ιδίως το άρθρο 19 παράγραφοι 2, 3 και 4, 2) Στο άρθρο 1, παρεμβάλλονται τα ακόλουθα στοιχεία 4α και 4β: «4α) ως “καλλιεργούμενο γονικό απόθεμα αναπαραγωγής” νοείται το σύνολο των αναπτυσσόμενων υπό ελεγχόμενες συνθήκες φυτών που χρησιμοποιούνται για αναπαραγωγή και τα οποία πρέπει, κατά την κρίση του αρμόδιου διαχειριστικού οργάνου, κατόπιν διαβουλεύσεων με την αρμόδια επιστημονική αρχή του οικείου κράτους μέλους: i) να έχει εγκατασταθεί σύμφωνα με τις διατάξεις της CITES και τους σχετικούς εθνικούς νόμους και κατά τρόπο μη επιζήμιο για την επιβίωση του είδους στη φύση και ii) να διατηρείται σε επαρκείς ποσότητες για την αναπαραγωγή του, ώστε να ελαχιστοποιείται ή να μηδενίζεται η ανάγκη επαύξησής του από το φυσικό περιβάλλον, η επαύξηση δε αυτή να συμβαίνει μόνο σε εξαιρετική περίπτωση και να περιορίζεται στην ποσότητα που είναι αναγκαία για να διατηρηθεί η ζωτικότητα και η παραγωγικότητα του καλλιεργούμενου γονικού αποθέματος αναπαραγωγής· 4β) ως “κυνηγετικό τρόπαιο” νοείται ολόκληρο ζώο, ή εύκολα αναγνωρίσιμο μέρος ή παράγωγο ζώου, προσδιοριζόμενο στην άδεια ή στο πιστοποιητικό CITES που το συνοδεύει, το οποίο πληροί τους ακόλουθους όρους: i) είναι ακατέργαστο, κατεργασμένο ή μεταποιημένο· ii) αποκτήθηκε νομίμως από τον κυνηγό μέσω κυνηγιού για προσωπική χρήση· iii) εισάγεται, εξάγεται ή επανεξάγεται από τον κυνηγό ή για λογαριασμό του, στο πλαίσιο μεταφοράς του από τη χώρα καταγωγής του, με τελικό προορισμό τη χώρα συνήθους διαμονής του κυνηγού·». 3) Το άρθρο 4 τροποποιείται ως εξής: α) στην παράγραφο 1, η πρώτη πρόταση αντικαθίσταται από το ακόλουθο κείμενο: «1. Τα έντυπα που αναφέρονται στο άρθρο 2 του εκτελεστικού κανονισμού (ΕΕ) αριθ. 792/2012 της Επιτροπής (6) συμπληρώνονται με τυπογραφικούς χαρακτήρες. β) η παράγραφος 2 αντικαθίσταται από το ακόλουθο κείμενο: «2. Τα έντυπα 1 έως 4 του παραρτήματος I του εκτελεστικού κανονισμού (ΕΕ) αριθ. 792/2012, τα έντυπα 1 και 2 του παραρτήματος II του εκτελεστικού κανονισμού (ΕΕ) αριθ. 792/2012, τα έντυπα 1 και 2 του παραρτήματος III του εκτελεστικού κανονισμού (ΕΕ) αριθ. 792/2012, τα έντυπα 1 και 2 του παραρτήματος V του εκτελεστικού κανονισμού (ΕΕ) αριθ. 792/2012, τα συμπληρωματικά φύλλα που αναφέρονται στο άρθρο 2 παράγραφος 4 του εκτελεστικού κανονισμού (ΕΕ) αριθ. 792/2012 και οι ετικέτες που αναφέρονται στο άρθρο 2 παράγραφος 6 του εκτελεστικού κανονισμού (ΕΕ) αριθ. 792/2012 δεν επιτρέπεται να περιέχουν διαγραφές ή αλλαγές, εφόσον αυτές δεν επικυρώνονται με τη σφραγίδα και την υπογραφή του εκδίδοντος διαχειριστικού οργάνου. Στη περίπτωση των κοινοποιήσεων εισαγωγής που αναφέρονται στο άρθρο 2 παράγραφος 2 του εκτελεστικού κανονισμού (ΕΕ) αριθ. 792/2012 και των συμπληρωματικών φύλλων που αναφέρονται στο άρθρο 2 παράγραφος 4 του εκτελεστικού κανονισμού (ΕΕ) αριθ. 792/2012, οι διαγραφές ή αλλαγές επιτρέπεται επίσης να επικυρώνονται με τη σφραγίδα και την υπογραφή του τελωνειακού γραφείου εισαγωγής.». 4) Στο άρθρο 5α, το πρώτο εδάφιο αντικαθίσταται από το ακόλουθο κείμενο: «Στην περίπτωση δειγμάτων φυτικών ειδών τα οποία παύουν να πληρούν τις προϋποθέσεις εξαίρεσης από τις διατάξεις της σύμβασης ή του κανονισμού (ΕΚ) αριθ. 338/97, σύμφωνα με τις “Ερμηνευτικές σημειώσεις των παραρτημάτων A, B, Γ και Δ” του παραρτήματος του εν λόγω κανονισμού, βάσει της οποίας είχαν νομίμως εξαχθεί και εισαχθεί, η χώρα που πρέπει να αναγράφεται στο τετραγωνίδιο 15 των εντύπων των παραρτημάτων I και III του εκτελεστικού κανονισμού (ΕΕ) αριθ. 792/2012, στο τετραγωνίδιο 4 των εντύπων του παραρτήματος II του εκτελεστικού κανονισμού (ΕΕ) αριθ. 792/2012 και στο τετραγωνίδιο 10 των εντύπων του παραρτήματος V του εκτελεστικού κανονισμού (ΕΕ) αριθ. 792/2012 δύναται να είναι η χώρα στην οποία τα δείγματα έπαυσαν να πληρούν τους όρους εξαίρεσης.». 5) Το άρθρο 6 αντικαθίσταται από το ακόλουθο κείμενο: «Άρθρο 6 Παραρτήματα των εντύπων 1. Εάν σε έντυπο από τα αναφερόμενα στο άρθρο 2 του εκτελεστικού κανονισμού (ΕΕ) αριθ. 792/2012 επισυνάπτεται παράρτημα ως αναπόσπαστο τμήμα του, η ύπαρξη παραρτήματος και ο αριθμός των σελίδων του αναφέρονται ρητώς στη σχετική άδεια ή πιστοποιητικό και σε κάθε σελίδα του παραρτήματος περιέχονται: α) ο αριθμός της αδείας ή του πιστοποιητικού και η ημερομηνία έκδοσής του και β) η υπογραφή και η σφραγίδα ή βούλα της διαχειριστικής αρχής που εξέδωσε την άδεια ή το πιστοποιητικό. 2. Όταν το έντυπο που αναφέρεται στο άρθρο 2 παράγραφος 1 του εκτελεστικού κανονισμού (ΕΕ) αριθ. 792/2012 χρησιμοποιείται για περισσότερα του ενός είδη σε μία αποστολή, πρέπει να επισυνάπτεται παράρτημα το οποίο, πέραν των απαιτήσεων της παραγράφου 1 του παρόντος άρθρου, πρέπει, για κάθε ένα από τα είδη της αποστολής, να επαναλαμβάνει το περιεχόμενο των τετραγωνιδίων 8 έως 22 του σχετικού εντύπου καθώς και τα διαστήματα που περιέχονται στο τετραγωνίδιο 27 όπου καταγράφεται η “πραγματικά εισαγόμενη ή (επαν)εξαγόμενη ποσότητα / καθαρή μάζα” και, όπου απαιτείται, ο “αριθμός των νεκρών ζώων κατά την άφιξη”. 3. Όταν το έντυπο που αναφέρεται στο άρθρο 2 παράγραφος 3 του εκτελεστικού κανονισμού (ΕΕ) αριθ. 792/2012 χρησιμοποιείται για περισσότερα του ενός είδη, πρέπει να επισυνάπτεται παράρτημα το οποίο, πέραν των απαιτήσεων της παραγράφου 1 του παρόντος άρθρου, πρέπει, για κάθε ένα από τα είδη, να επαναλαμβάνει το περιεχόμενο των τετραγωνιδίων 8 έως 18 του σχετικού εντύπου. 4. Όταν το έντυπο που αναφέρεται στο άρθρο 2 παράγραφος 5 του εκτελεστικού κανονισμού (ΕΕ) αριθ. 792/2012 χρησιμοποιείται για περισσότερα του ενός είδη πρέπει να επισυνάπτεται παράρτημα το οποίο, πέραν των απαιτήσεων της παραγράφου 1 του παρόντος άρθρου, πρέπει, για κάθε ένα από τα είδη, να επαναλαμβάνει το περιεχόμενο των τετραγωνιδίων 4 έως 18 του σχετικού εντύπου.». 6) Στο άρθρο 7, προστίθεται η ακόλουθη παράγραφος 5: «5. Οι άδειες εξαγωγής και τα πιστοποιητικά επανεξαγωγής θα πρέπει να επικυρώνονται με την ποσότητα, την υπογραφή και τη σφραγίδα υπαλλήλου της χώρας εξαγωγής ή επανεξαγωγής, στο ειδικό τμήμα επικύρωσης της εξαγωγής του εγγράφου. Εάν το έγγραφο εξαγωγής δεν έχει επικυρωθεί κατά την εξαγωγή, η διαχειριστική αρχή της χώρας εισαγωγής οφείλει να έρθει σε επαφή με τη διαχειριστική αρχή της χώρας εξαγωγής, λαμβάνοντας υπόψη τυχόν ελαφρυντικές περιστάσεις ή έγγραφα, για να αποφασίσει εάν είναι αποδεκτό το έγγραφο.»· 7) Στο άρθρο 8 παράγραφος 1, το πρώτο εδάφιο αντικαθίσταται από το ακόλουθο κείμενο: «1. Τα έντυπα εκδίδονται και χρησιμοποιούνται σύμφωνα με τις διατάξεις και υπό τους όρους του παρόντος κανονισμού και του κανονισμού (ΕΚ) αριθ. 338/97, και ιδίως του άρθρου 11 παράγραφοι 1 έως 4 του τελευταίου κανονισμού. Οι άδειες και τα πιστοποιητικά δύναται να εκδίδονται σε έντυπη ή ηλεκτρονική μορφή.»· 8) Στο άρθρο 11 παράγραφος 3, το πρώτο εδάφιο της παραγράφου αντικαθίσταται από το ακόλουθο: «3. Πιστοποιητικά εκδοθέντα σύμφωνα με τα άρθρα 48 και 63 είναι πιστοποιητικά συναλλαγής, εκτός εάν τα δείγματα που καλύπτουν τα εν λόγω πιστοποιητικά φέρουν αποκλειστική και μόνιμη σήμανση ή, σε περίπτωση νεκρών δειγμάτων που δεν είναι δυνατόν να φέρουν σήμανση, ταυτοποιούνται με άλλο τρόπο.»· 9) Στο άρθρο 15, η παράγραφος 3α αντικαθίσταται από την ακόλουθη: «3α. Για ζωντανά ζώα που κατέχονται προσωπικά, τα οποία έχουν αποκτηθεί νόμιμα και κατέχονται νόμιμα για προσωπικούς, μη εμπορικούς σκοπούς, για τα οποία εκδίδεται άδεια εισαγωγής σύμφωνα με την παράγραφο 2 δεύτερο εδάφιο, απαγορεύονται, για 2 έτη από την ημερομηνία έκδοσης της άδειας, οι εμπορικές δραστηριότητες που καθορίζονται στο άρθρο 8 παράγραφος 1 του κανονισμού (ΕΚ) αριθ. 338/97 και δεν χορηγούνται κατά την περίοδο αυτή παρεκκλίσεις για δείγματα των ειδών του παραρτήματος A, όπως προβλέπεται στο άρθρο 8 παράγραφος 3 του εν λόγω κανονισμού. Στην περίπτωση αδειών εισαγωγής που εκδίδονται σύμφωνα με την παράγραφο 2, δεύτερο εδάφιο, για ζωντανά ζώα που κατέχονται προσωπικά και για δείγματα ειδών που περιλαμβάνονται στο παράρτημα Α του κανονισμού (ΕΚ) αριθ. 338/97 και αναφέρονται στο άρθρο 4 παράγραφος 5 στοιχείο β) του εν λόγω κανονισμού, περιλαμβάνεται στο τετραγωνίδιο 23 η μνεία “κατά παρέκκλιση από το άρθρο 8 παράγραφος 3 ή 5 του κανονισμού (ΕΚ) αριθ. 338/97, απαγορεύονται τουλάχιστον για 2 έτη από την ημερομηνία έκδοσης της παρούσας άδειας οι εμπορικές δραστηριότητες που καθορίζονται στο άρθρο 8 παράγραφος 1 του κανονισμού αυτού”.». 10) Στο άρθρο 30, η παράγραφος 4 αντικαθίσταται από την ακόλουθη: «4. Στην περίπτωση δειγμάτων εκτός των ζωντανών ζώων, η διαχειριστική αρχή θα πρέπει να επισυνάπτει στο πιστοποιητικό περιοδεύουσας έκθεσης δελτίο απογραφής το οποίο συνοψίζει για κάθε δείγμα όλες τις πληροφορίες που απαιτούνται από τα τετραγωνίδια 8 έως 18 του υποδείγματος εντύπου που αναφέρεται στο παράρτημα III του εκτελεστικού κανονισμού (ΕΕ) αριθ. 792/2012.»· 11) Στο άρθρο 37, η παράγραφος 1 αντικαθίσταται από την ακόλουθη: «1. Τα κράτη μέλη μπορούν να εκδίδουν πιστοποιητικά προσωπικής ιδιοκτησίας για τον νόμιμο κύριο ή για τον νομίμως αποκτήσαντα ζωντανά ζώα, τα οποία κατέχονται για προσωπικούς μη εμπορικούς σκοπούς.». 12) Στο άρθρο 45 παράγραφος 1, το δεύτερο εδάφιο αντικαθίσταται από το ακόλουθο: «Οι διαχειριστικές αρχές που παραλαμβάνουν τα ανωτέρω έγγραφα διαβιβάζουν χωρίς καθυστέρηση εκείνα που έχουν εκδοθεί από άλλα κράτη μέλη στις αρμόδιες διαχειριστικές αρχές, μαζί με οποιαδήποτε δικαιολογητικά που έχουν εκδοθεί σύμφωνα με τη σύμβαση. Για σκοπούς ενημέρωσης και καταγραφής, οι πρωτότυπες κοινοποιήσεις θα διαβιβάζονται επίσης στις διαχειριστικές αρχές της χώρας εισαγωγής, όταν η χώρα αυτή είναι άλλη από τη χώρα εισόδου του είδους στην Ένωση.». 13) Στο άρθρο 52, η παράγραφος 1 αντικαθίσταται από την ακόλουθη: «1. Οι ετικέτες που αναφέρονται στο άρθρο 2 παράγραφος 6 του εκτελεστικού κανονισμού (ΕΕ) αριθ. 792/2012 θα χρησιμοποιούνται μόνο για τη διακίνηση, μεταξύ δεόντως καταχωρημένων επιστημόνων και επιστημονικών ιδρυμάτων, μη εμπορικών δανείων, δωρεών ή ανταλλαγών δειγμάτων φυτολογίων, διατηρημένων, αποξηραμένων ή έγκλειστων μουσειακών δειγμάτων και ζώντος φυτικού υλικού για επιστημονική μελέτη.». 14) Το άρθρο 56 τροποποιείται ως εξής: α) στην παράγραφο 1, το στοιχείο β) αντικαθίσταται από το ακόλουθο: «β) το καλλιεργούμενο γονικό απόθεμα αναπαραγωγής δημιουργήθηκε και διατηρείται όπως ορίζει το άρθρο 1 παράγραφος 4α).»· β) το στοιχείο γ) απαλείφεται· γ) το στοιχείο δ) αντικαθίσταται από το ακόλουθο: «δ) στην περίπτωση των φυτών που έχουν υποστεί μόσχευση, τόσο το φυτό που υπόκειται σε μόσχευση όσο και το μόσχευμα έχουν αναπαραχθεί τεχνητά σύμφωνα με τις διατάξεις των στοιχείων α) και β).»· δ) η παράγραφος 2 αντικαθίσταται από την ακόλουθη: «2. Η ξυλεία και άλλα μέρη ή παράγωγα δένδρων που λαμβάνονται από δένδρα που αναπτύσσονται σε μονοκαλλιεργητικές φυτείες θεωρούνται τεχνητά αναπαραχθέντα, σύμφωνα με την παράγραφο 1.». 15) Στο άρθρο 58, παρεμβάλλεται η ακόλουθη παράγραφος 3α: «3α. Για την επανεξαγωγή, από πρόσωπο που δεν διαμένει συνήθως στην Ένωση, προσωπικών ή οικιακών αντικειμένων, καθώς και προσωπικών κυνηγετικών τροπαίων, τα οποία έχουν αποκτηθεί εκτός της χώρας συνήθους διαμονής του και τα οποία είναι δείγματα ειδών του παραρτήματος Α του κανονισμού (ΕΚ) αριθ. 338/97, απαιτείται υποβολή πιστοποιητικού επανεξαγωγής στο τελωνείο.». 16) Παρεμβάλλεται το ακόλουθο άρθρο 58α: «Άρθρο 58α Εμπορική χρήση προσωπικών ή οικιακών αντικειμένων εντός της Ένωσης 1. Οι εμπορικές δραστηριότητες για δείγματα ειδών που περιλαμβάνονται στο παράρτημα Β, τα οποία εισάγονται στην Ένωση σύμφωνα με το άρθρο 57, δύναται να εγκρίνονται από διαχειριστική αρχή κράτους μέλους μόνον υπό τους ακόλουθους όρους: α) ο αιτών πρέπει να αποδείξει ότι τα δείγματα εισήλθαν στην Ένωση τουλάχιστον δύο έτη πριν χρησιμοποιηθούν για εμπορικούς σκοπούς και β) η αρμόδια διαχειριστική αρχή του κράτους μέλους έχει επιβεβαιώσει ότι τα υπόψη δείγματα θα μπορούσαν να έχουν εισαχθεί για εμπορικούς σκοπούς, σύμφωνα με το άρθρο 4 παράγραφος 2 του κανονισμού (ΕΚ) αριθ. 338/97, όταν εισήλθαν στην Ένωση. Εφόσον πληρούνται οι όροι αυτοί, η διαχειριστική αρχή θα χορηγεί γραπτή δήλωση με την οποία πιστοποιείται ότι το δείγμα μπορεί να χρησιμοποιηθεί για εμπορικούς σκοπούς. 2. Απαγορεύονται οι εμπορικές δραστηριότητες για δείγματα ειδών που περιλαμβάνονται στο παράρτημα A, που εισέρχονται στην Ένωση σύμφωνα με το άρθρο 57.»· 17) Στο άρθρο 59 παρεμβάλλεται η ακόλουθη παράγραφος 1α: «1α. Η παρέκκλιση για δείγματα που αναφέρεται στο άρθρο 8 παράγραφος 3 του κανονισμού (ΕΚ) αριθ. 338/97 θα χορηγείται μόνον εφόσον ο αιτών αποδείξει στην αρμόδια διαχειριστική αρχή ότι τα υπόψη δείγματα έχουν αποκτηθεί σύμφωνα με την ισχύουσα νομοθεσία για τη διατήρηση της άγριας πανίδας και χλωρίδας.». 18) Στο άρθρο 62 προστίθενται τα ακόλουθα σημεία 4) και 5): «4) νεκρά δείγματα κροκοδειλοειδών του παραρτήματος A με κωδικό πηγής D, εφόσον έχουν σημανθεί ή ταυτοποιηθεί με άλλα μέσα σύμφωνα με τον παρόντα κανονισμό· 5) χαβιάρι του Acipenser brevirostrum και των υβριδίων του, με κωδικό πηγής D, εφόσον έχει συσκευασθεί σε δοχείο που φέρει σήμανση σύμφωνα με τον παρόντα κανονισμό.». 19) Στο άρθρο 63, προστίθεται η ακόλουθη παράγραφος 3: «3. Τα προεκδοθέντα πιστοποιητικά θα είναι έγκυρα μόνον όταν είναι συμπληρωμένα και ο αιτών έχει διαβιβάσει αντίγραφο του πιστοποιητικού στο εκδίδον διαχειριστικό όργανο.». 20) Στο άρθρο 65 παράγραφος 4, προστίθεται η ακόλουθη πρόταση: «Αυτό δεν εφαρμόζεται σε δείγματα ειδών του παραρτήματος X, εκτός εάν ειδική σημείωση στο παράρτημα X επιβάλει σήμανση.». 21) Στο άρθρο 66 παράγραφος 4, το τρίτο εδάφιο αντικαθίσταται από το ακόλουθο: «Δεν εκδίδονται πιστοποιητικά δειγμάτων, πιστοποιητικά περιοδευουσών εκθέσεων και πιστοποιητικά προσωπικής ιδιοκτησίας για ζωντανά δείγματα που καλύπτονται από την παρούσα παράγραφο.». 22) Στο άρθρο 72, η παράγραφος 3 αντικαθίσταται από την ακόλουθη: «3. Τα κράτη μέλη δύνανται να εξακολουθήσουν να εκδίδουν άδειες εισαγωγής και εξαγωγής, πιστοποιητικά επανεξαγωγής, πιστοποιητικά περιοδεύουσας έκθεσης και πιστοποιητικά προσωπικής ιδιοκτησίας με τη μορφή που καθορίζεται στα παραρτήματα I, ΙΙΙ και IV, κοινοποιήσεις εισαγωγής με τη μορφή που καθορίζεται στο παράρτημα II και πιστοποιητικά ΕΕ με τη μορφή που καθορίζεται στο παράρτημα V του κανονισμού (ΕΚ) αριθ. 865/2006 επί ένα έτος μετά την έναρξη ισχύος του εκτελεστικού κανονισμού (ΕΕ) αριθ. 792/2012.». 23) Το παράρτημα VIII αντικαθίσταται από το κείμενο του παραρτήματος του παρόντος κανονισμού. 24) Στο παράρτημα IX, το σημείο 2 τροποποιείται ως εξής: α) η γραμμή που αντιστοιχεί στον κωδικό R αντικαθίσταται από την ακόλουθη: «R Δείγματα ζώων που ανατρέφονται σε ελεγχόμενο περιβάλλον, τα οποία έχουν αποσπαστεί ως αυγά ή νεαρά ζώα από το φυσικό περιβάλλον, όπου διαφορετικά θα είχαν πολύ μικρή πιθανότητα να επιβιώσουν ως την ενηλικίωση»· β) η γραμμή που αντιστοιχεί στον κωδικό D αντικαθίσταται από την ακόλουθη: «D Ζώα του παραρτήματος Α που εκτράφηκαν σε αιχμαλωσία για εμπορικούς σκοπούς σε επιχειρήσεις που περιλαμβάνονται στο μητρώο της γραμματείας CITES, σύμφωνα με το Ψήφισμα Συνδ. 12.10 (Rev. CoP15), και φυτά του παραρτήματος Α τεχνητά αναπαραχθέντα για εμπορικούς σκοπούς σύμφωνα με το κεφάλαιο XIII του κανονισμού (ΕΚ) αριθ. 865/2006, καθώς και μέρη και παράγωγά τους»· γ) η γραμμή που αντιστοιχεί στον κωδικό C αντικαθίσταται από την ακόλουθη: «C Ζώα που έχουν εκτραφεί σε αιχμαλωσία σύμφωνα με το κεφάλαιο XIII του κανονισμού (ΕΚ) αριθ. 865/2006, καθώς και μέρη και παράγωγά τους». Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από τις 27 Σεπτεμβρίου 2012. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Αυγούστου 2012.

Προστασία του περιβάλλοντος

Περιβαλλοντική πολιτική


ΚΑΝΟΝΙΣΜΌΣ (ΕΕ) αριθ. 202/2010 ΤΗΣ ΕΠΙΤΡΟΠΉΣ της 10ης Μαρτίου 2010 για την τροποποίηση του κανονισμού (ΕΚ) αριθ. 6/2003 περί της διάδοσης των στατιστικών σχετικά με τις οδικές μεταφορές εμπορευμάτων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1172/98 του Συμβουλίου, της 25ης Μαΐου 1998, σχετικά με τις στατιστικές καταγραφές των οδικών μεταφορών εμπορευμάτων (1), και ιδίως το άρθρο 6, Εκτιμώντας τα ακόλουθα: (1) Είναι σκόπιμο να αξιοποιηθούν τα στατιστικά στοιχεία σχετικά με τις οδικές μεταφορές εμπορευμάτων, στα οποία αναφέρεται ο κανονισμός (ΕΚ) αριθ. 1172/98, στο μέγιστο δυνατό βαθμό, τηρώντας παράλληλα το απόρρητο των αρχείων ατομικών στοιχείων. (2) Με τον κανονισμό (ΕΚ) αριθ. 833/2007 της Επιτροπής (2), για τη λήξη της μεταβατικής περιόδου που προβλέπεται στον κανονισμό (ΕΚ) αριθ. 1172/98 του Συμβουλίου σχετικά με τις στατιστικές καταγραφές των οδικών μεταφορών εμπορευμάτων γίνονται διαθέσιμα λεπτομερή στοιχεία σχετικά με την προέλευση και τον προορισμό τόσο για τις εθνικές όσο και για τις διεθνείς ροές οδικών μεταφορών από το 2008 και έπειτα. (3) Είναι απαραίτητο να διατεθούν ορισμένα στοιχεία στα κράτη μέλη προκειμένου να συμπληρώσουν τη στατιστική κάλυψη των οδικών μεταφορών σε εθνικό επίπεδο. (4) Οι ερευνητές και, γενικώς, η επιστημονική κοινότητα πρέπει να έχουν πρόσβαση, για επιστημονικούς σκοπούς, στα δεδομένα που διαβιβάζονται στην Επιτροπή (Eurostat) βάσει του κανονισμού (ΕΚ) αριθ. 1172/98, σύμφωνα με την αρχή που ορίζεται στον κανονισμό (ΕΚ) αριθ. 223/2009 του Ευρωπαϊκού Κοινοβουλίου και του Συμβουλίου (3) σχετικά με τις ευρωπαϊκές στατιστικές. (5) Ο κανονισμός (ΕΚ) αριθ. 6/2003 της Επιτροπής (4) πρέπει, κατά συνέπεια, να τροποποιηθεί ανάλογα. (6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 6/2003 αντικαθίσταται από το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Μαρτίου 2010.


ΚΑΝΟΝΙΣΜΌΣ (ΕΕ) αριθ. 893/2010 ΤΗΣ ΕΠΙΤΡΟΠΉΣ της 8ης Οκτωβρίου 2010 για την τροποποίηση των παραρτημάτων II και III του κανονισμού (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου όσον αφορά τα ανώτατα όρια καταλοίπων των δραστικών ουσιών acequinocyl, bentazone, carbendazim, cyfluthrin, fenamidone, fenazaquin, flonicamid, flutriafol, imidacloprid, ioxynil, metconazole, prothioconazole, tebufenozide και thiophanate-methyl μέσα ή πάνω σε ορισμένα προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 396/2005 του Ευρωπαϊκού Κοινοβουλίου και του Συμβουλίου, της 23ης Φεβρουαρίου 2005, για τα ανώτατα όρια καταλοίπων φυτοφαρμάκων μέσα ή πάνω στα τρόφιμα και τις ζωοτροφές φυτικής και ζωικής προέλευσης και για την τροποποίηση της οδηγίας 91/414/ΕΟΚ του Συμβουλίου (1), και ιδίως το άρθρο 14 παράγραφος 1 στοιχείο α), Εκτιμώντας τα ακόλουθα: (1) Για τις δραστικές ουσίες bentazone, carbendazim, cyfluthrin, fenamidone, ioxynil και thiophanate-methyl έχουν καθοριστεί ανώτατα όρια καταλοίπων (ΑΟΚ) στο παράρτημα II και στο μέρος B του παραρτήματος III του κανονισμού (ΕΚ) αριθ. 396/2005. Για τις δραστικές ουσίες acequinocyl, fenazaquin, flonicamid, flutriafol, imidacloprid, metconazole, prothioconazole και tebufenozide, τα ΑΟΚ έχουν καθοριστεί στο μέρος Α του παραρτήματος III του κανονισμού (ΕΚ) αριθ. 396/2005. (2) Στο πλαίσιο μιας διαδικασίας, σύμφωνα με την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (2), για την έγκριση της χρήσης φυτοπροστατευτικού προϊόντος που περιέχει τη δραστική ουσία bentazone σε γλυκό καλαμπόκι, υποβλήθηκε αίτηση δυνάμει του άρθρου 6 παράγραφος 1 του κανονισμού (ΕΚ) αριθ. 396/2005 για τροποποιήσεις στα ισχύοντα ΑΟΚ. (3) Όσον αφορά τη δραστική ουσία acequinocyl, υποβλήθηκε σχετική αίτηση για τη χρήση σε πορτοκάλια, μανταρίνια, ροδάκινα, σταφύλια, ντομάτες και μελιτζάνες. Όσον αφορά τη δραστική ουσία carbendazim, υποβλήθηκε σχετική αίτηση για τη χρήση σε λεμόνια, γλυκολέμονα και μανταρίνια. Όσον αφορά τη δραστική ουσία cyfluthrin, υποβλήθηκε σχετική αίτηση για τη χρήση σε κολοκύθια, αγγουράκια, φασόλια με λοβό, μπιζέλια με λοβό και πατάτες. Όσον αφορά τη δραστική ουσία fenamidone, υποβλήθηκε σχετική αίτηση για τη χρήση σε φράουλες και κολοκυνθοειδή. Όσον αφορά τη δραστική ουσία fenazaquin, υποβλήθηκε σχετική αίτηση για τη χρήση στο τσάι. Όσον αφορά τη δραστική ουσία flonicamid, υποβλήθηκε σχετική αίτηση για τη χρήση σε εσπεριδοειδή, κεράσια, πιπεριές, μελιτζάνες και μπιζέλια χωρίς λοβό. Όσον αφορά τη δραστική ουσία flutriafol, υποβλήθηκε σχετική αίτηση για τη χρήση σε μήλα, μπανάνες και οινοποιήσιμα σταφύλια. Όσον αφορά τη δραστική ουσία imidacloprid, υποβλήθηκε σχετική αίτηση για τη χρήση στο ρύζι. Όσον αφορά τη δραστική ουσία ioxynil, υποβλήθηκε σχετική αίτηση για τη χρήση στα σχοινόπρασα. Όσον αφορά τη δραστική ουσία metconazole, υποβλήθηκε σχετική αίτηση για τη χρήση σε κεράσια, ροδάκινα, βερίκοκα, βαμβακόσπορο, σιτάρι και ζαχαρότευτλα. Όσον αφορά τη δραστική ουσία prothioconazole, υποβλήθηκε σχετική αίτηση για τη χρήση σε μπρόκολα και κουνουπίδια. Όσον αφορά τη δραστική ουσία tebufenozide, υποβλήθηκε σχετική αίτηση για τη χρήση στο ρύζι. Όσον αφορά τη δραστική ουσία thiophanate-methyl, υποβλήθηκε σχετική αίτηση για τη χρήση σε γκρέιπφρoυτ, πορτοκάλια, λεμόνια, γλυκολέμονα και μανταρίνια. (4) Σύμφωνα με το άρθρο 8 του κανονισμού (ΕΚ) αριθ. 396/2005, οι εν λόγω αιτήσεις αξιολογήθηκαν από τα οικεία κράτη μέλη και οι εκθέσεις αξιολόγησης διαβιβάστηκαν στην Επιτροπή. (5) Η Ευρωπαϊκή Αρχή για την Ασφάλεια των Τροφίμων (EFSA), εφεξής «η Αρχή», αξιολόγησε τις αιτήσεις και τις εκθέσεις αξιολόγησης, ενώ εξέτασε ιδίως τους κινδύνους για τον καταναλωτή και, κατά περίπτωση, για τα ζώα και εξέδωσε αιτιολογημένες γνώμες σχετικά με τα προτεινόμενα ΑΟΚ (3). Διαβίβασε τις εν λόγω γνώμες στην Επιτροπή και στα κράτη μέλη και τις δημοσιοποίησε. (6) Η Αρχή, στις αιτιολογημένες γνώμες της, κατέληξε στο συμπέρασμα ότι πληρούνταν όλες οι απαιτήσεις σχετικά με τα δεδομένα και ότι οι τροποποιήσεις των ΑΟΚ που είχαν ζητηθεί από τους αιτούντες ήταν αποδεκτές όσον αφορά την ασφάλεια του καταναλωτή με βάση την εκτίμηση της έκθεσης του καταναλωτή για 27 ειδικές ομάδες ευρωπαίων καταναλωτών. Έλαβε υπόψη της τα πιο πρόσφατα στοιχεία για τις τοξικολογικές ιδιότητες των ουσιών. Ούτε η ισόβια έκθεση στις εν λόγω ουσίες μέσω της κατανάλωσης όλων των ειδών τροφίμων που μπορεί να περιέχουν τις εν λόγω ουσίες, ούτε η βραχυχρόνια έκθεση λόγω ακραίας κατανάλωσης των οικείων καλλιεργειών έδειξαν ότι υπάρχει κίνδυνος υπέρβασης της αποδεκτής ημερήσιας πρόσληψης (ADI) ή της δόσης αναφοράς οξείας έκθεσης (ARfD). (7) Με βάση τις αιτιολογημένες γνώμες της Αρχής και λαμβανομένων υπόψη των συναφών με το εξεταζόμενο θέμα παραγόντων, οι ενδεικνυόμενες τροποποιήσεις των ΑΟΚ πληρούν τις απαιτήσεις του άρθρου 14 παράγραφος 2 του κανονισμού (ΕΚ) αριθ. 396/2005. (8) Συνεπώς, ο κανονισμός (ΕΚ) αριθ. 396/2005 πρέπει να τροποποιηθεί ανάλογα. (9) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ενώ ούτε το Ευρωπαϊκό Κοινοβούλιο ούτε το Συμβούλιο αντιτάχθηκαν σε αυτά, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Τα παραρτήματα II και III του κανονισμού (ΕΚ) αριθ. 396/2005 τροποποιούνται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Οκτωβρίου 2010.

Πολιτική για την υγεία


ΚΑΝΟΝΙΣΜΌΣ (ΕΕ) αριθ. 555/2011 ΤΟΥ ΣΥΜΒΟΥΛΊΟΥ της 6ης Ιουνίου 2011 για την τροποποίηση του παραρτήματος I του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 31, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Δυνάμει του κανονισμού (ΕΚ) αριθ. 179/2009 του Συμβουλίου, της 5ης Μαρτίου 2009, για τροποποίηση του παραρτήματος I του κανονισμού (ΕΟΚ) αριθ. 2658/87 για τη δασμολογική και στατιστική ονοματολογία και το κοινό δασμολόγιο (1), ανεστάλησαν πλήρως, για μία διετία, οι αυτόνομοι δασμοί του κοινού δασμολογίου για ορισμένες ασπρόμαυρες ή άλλες μονόχρωμες οθόνες απεικόνισης, καθώς και για ορισμένες έγχρωμες οθόνες απεικόνισης που χρησιμοποιούν οθόνη τεχνολογίας υγρών κρυστάλλων (LCD) και υπάγονται στους κωδικούς της συνδυασμένης ονοματολογίας (ΣΟ) 8528 59 10 και 8528 59 90. (2) Για λόγους οικονομικής και βιομηχανικής πολιτικής, είναι προς το συμφέρον της Ένωσης να παραταθεί η αναστολή των αυτόνομων δασμών που προβλέπεται στον κανονισμό (ΕΚ) αριθ. 179/2009 για ένα εξάμηνο, αρχής γενομένης από την 1η Ιανουαρίου 2011. (3) Μετά την αναδιάρθρωση της κλάσης ΣΟ 8528, οι προαναφερθείσες οθόνες απεικόνισης καλύπτονται πλέον από τους κωδικούς ΣΟ 8528 59 10 και 8528 59 40. Οι αναστολές δασμών που προβλέπονται στον παρόντα κανονισμό θα πρέπει συνεπώς να αφορούν τους εν λόγω κωδικούς ΣΟ. (4) Κατά συνέπεια, ο κανονισμός (ΕΟΚ) αριθ. 2658/87 του Συμβουλίου (2) θα πρέπει να τροποποιηθεί αναλόγως. (5) Οι αναστολές που προβλέπονται στον παρόντα κανονισμό αποτελούν παράταση των αναστολών που προβλέπονται στον κανονισμό (ΕΚ) αριθ. 179/2009 που έληξε στις 31 Δεκεμβρίου 2010. Επειδή δεν είναι προς το συμφέρον της Ένωσης να υπάρχει διακοπή της δασμολογικής μεταχείρισης των οθονών απεικόνισης που καλύπτονται από την αναστολή, ο παρών κανονισμός θα πρέπει να εφαρμοστεί από 1ης Ιανουαρίου 2011, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το δεύτερο μέρος τμήμα XVI κεφάλαιο 85 του παραρτήματος I του κανονισμού (ΕΟΚ) αριθ. 2658/87 τροποποιείται ως εξής: 1) Το κείμενο της στήλης 3 του κωδικού ΣΟ 8528 59 10 αντικαθίσταται από το ακόλουθο κείμενο: «14 (3) 2) Το κείμενο της στήλης 3 του κωδικού ΣΟ 8528 59 40 αντικαθίσταται από το ακόλουθο κείμενο: «14 (4) Άρθρο 2 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Λουξεμβούργο, 6 Ιουνίου 2011.

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 167/2011 ΤΟΥ ΣΥΜΒΟΥΛΊΟΥ της 21ης Φεβρουαρίου 2011 για την περάτωση της μερικής ενδιάμεσης επανεξέτασης των μέτρων αντιντάμπινγκ που επιβάλλονται στις εισαγωγές ορισμένων τύπων τερεφθαλικού πολυαιθυλενίου, καταγωγής, μεταξύ άλλων, Δημοκρατίας της Κορέας ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 11 παράγραφοι 3 και 6, Έχοντας υπόψη την πρόταση που υπέβαλε η Ευρωπαϊκή Επιτροπή κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ 1. Ισχύοντα μέτρα (1) Τα ισχύοντα επί του παρόντος μέτρα είναι οριστικός δασμός αντιντάμπινγκ που επιβλήθηκε με τον κανονισμό (ΕΚ) αριθ. 192/2007 του Συμβουλίου (2) στις εισαγωγές ορισμένων τύπων τερεφθαλικού πολυαιθυλενίου, καταγωγής, μεταξύ άλλων, Δημοκρατίας της Κορέας («Νότια Κορέα»). Για τις κορεατικές εταιρείες με ατομικούς δασμούς, οι ισχύοντες δασμοί είναι μηδενικοί. Ο υπολειπόμενος δασμός είναι 148,3 ευρώ/τόνο. 2. Αίτηση επανεξέτασης (2) Η Polyethylene Terephthalate (PET) Committee της PlasticsEurope («ο αιτών»), που αντιπροσωπεύει επτά παραγωγούς της Ένωσης, υπέβαλε αίτηση μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού. (3) Το πεδίο της αίτησης περιορίστηκε στην εξέταση της πρακτικής ντάμπινγκ όσον αφορά τον παραγωγό-εξαγωγέα KP Chemical Group, που αποτελείται από τις Honam Petrochemicals Corp. και KP Chemical Corp. («KP Chemical Group») και ορισμένες πτυχές της ζημίας. (4) Ο αιτών προσκόμισε αποδεικτικά εκ πρώτης όψεως στοιχεία σύμφωνα με τα οποία, όσον αφορά την KP Chemical Group, η συνέχιση της επιβολής του μέτρου στο τρέχον μηδενικό επίπεδο δεν επαρκεί πλέον για την αντιστάθμιση του τρέχοντος ζημιογόνου ντάμπινγκ. 3. Έναρξη μερικής ενδιάμεσης επανεξέτασης (5) Αφού διαπίστωσε, κατόπιν διαβούλευσης με τη συμβουλευτική επιτροπή, ότι υπάρχουν επαρκή στοιχεία που δικαιολογούν την έναρξη μερικής ενδιάμεσης επανεξέτασης, η Επιτροπή εξέδωσε ανακοίνωση, η οποία δημοσιεύτηκε στην Επίσημη Εφημερίδα της Ευρωπαϊκής Ένωσης (3), σχετικά με την έναρξη διαδικασίας μερικής ενδιάμεσης επανεξέτασης σύμφωνα με το άρθρο 11 παράγραφος 3 του βασικού κανονισμού, που περιορίζεται στην εξέταση της πρακτικής ντάμπινγκ και ορισμένων πτυχών της ζημίας στον βαθμό που αυτό αφορά την KP Chemical Group. 4. Υπό εξέταση προϊόν και ομοειδές προϊόν (6) Το προϊόν που αποτελεί αντικείμενο της επανεξέτασης είναι το τερεφθαλικό πολυαιθυλένιο με συντελεστή ιξώδους 78 ml/g ή περισσότερο, σύμφωνα με το πρότυπο ISO 1628-5, το οποίο υπάγεται στον κωδικό ΣΟ 3907 60 20, καταγωγής Νότιας Κορέας («υπό εξέταση προϊόν»). (7) Το υπό εξέταση προϊόν που πωλείται στην εγχώρια αγορά της Κορέας και αυτό που εξάγεται στην Ένωση έχουν τα ίδια βασικά φυσικά, τεχνικά και χημικά χαρακτηριστικά και χρήσεις και, συνεπώς, θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού. 5. Ενδιαφερόμενα μέρη (8) Η Επιτροπή ενημέρωσε επίσημα τον παραγωγό-εξαγωγέα, τους εκπροσώπους της χώρας εξαγωγής, τους ενωσιακούς παραγωγούς και τον αιτούντα για την έναρξη της μερικής ενδιάμεσης επανεξέτασης. Δόθηκε η δυνατότητα στα ενδιαφερόμενα μέρη να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που ορίσθηκε στην ανακοίνωση για την έναρξη της διαδικασίας. Κλήθηκαν σε ακρόαση όλα τα ενδιαφερόμενα μέρη που το ζήτησαν και απέδειξαν ότι είχαν συγκεκριμένους λόγους να διατυπώσουν τις απόψεις τους. (9) Η Επιτροπή απέστειλε ερωτηματολόγια στον παραγωγό-εξαγωγέα και στον ενωσιακό κλάδο παραγωγής και έλαβε απαντήσεις εντός των προθεσμιών που είχαν τεθεί για τον συγκεκριμένο σκοπό. Η Επιτροπή αναζήτησε και επαλήθευσε όλες τις πληροφορίες που θεώρησε απαραίτητες. Η Επιτροπή πραγματοποίησε επισκέψεις επαλήθευσης στις εγκαταστάσεις των εταιρειών KP Chemical Corp., Δημοκρατία της Κορέας· Honam Petrochemicals Corp, Δημοκρατία της Κορέας· Novapet SA, Ισπανία· Equipolymers Srl, Ιταλία· UAB Orion Global PET (Indorama), Λιθουανία· UAB Indorama Polymers Europe, Λιθουανία· UAB Neo Group, Λιθουανία· La Seda de Barcelona, SA, Ισπανία και M&G Polimeri Italia SpA, Ιταλία. 6. Περίοδος της έρευνας επανεξέτασης (10) Η έρευνα για το ντάμπινγκ κάλυψε την περίοδο από την 1η Ιανουαρίου 2009 έως τις 31 Δεκεμβρίου 2009 («περίοδος της έρευνας επανεξέτασης»). Β. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ (11) Όσον αφορά τον καθορισμό της κανονικής αξίας, η Επιτροπή εξέτασε κατά πρώτον, κατά πόσον οι συνολικές εγχώριες πωλήσεις του υπό εξέταση προϊόντος που έγιναν από την KP Chemical Group ήταν αντιπροσωπευτικές σε σχέση με τις συνολικές εξαγωγικές πωλήσεις στην Ένωση. Σύμφωνα με το άρθρο 2 παράγραφος 2 του βασικού κανονισμού, οι εγχώριες πωλήσεις θεωρούνται αντιπροσωπευτικές όταν ο συνολικός όγκος των εγχώριων πωλήσεων ανέρχεται τουλάχιστον στο 5 % του συνολικού όγκου των εξαγωγικών πωλήσεων στην Ένωση. Η Επιτροπή διαπίστωσε ότι το υπό εξέταση προϊόν, το οποίο θεωρείτο ομοιογενές προϊόν και δεν υποδιαιρέθηκε περαιτέρω σε διαφορετικούς τύπους προϊόντων, πωλούνταν στην εγχώρια αγορά από την KP Chemical Group σε συνολικά αντιπροσωπευτικούς όγκους. (12) Επίσης, εξετάστηκε αν μπορούσε να θεωρηθεί ότι οι εγχώριες πωλήσεις του υπό εξέταση προϊόντος σε αντιπροσωπευτικές ποσότητες πραγματοποιήθηκαν κατά τις συνήθεις εμπορικές πράξεις, με τον προσδιορισμό του ποσοστού των επικερδών πωλήσεων σε ανεξάρτητους πελάτες στην εγχώρια αγορά. Επειδή διαπιστώθηκε ότι οι πωλήσεις ήταν επαρκείς κατά τις συνήθεις εμπορικές πράξεις, η κανονική τιμή βασίστηκε στην πραγματική εγχώρια τιμή των επικερδών πωλήσεων. (13) Επειδή το υπό εξέταση προϊόν εξαγόταν απευθείας σε ανεξάρτητους πελάτες στην Ένωση, η τιμή εξαγωγής καθορίσθηκε σύμφωνα με το άρθρο 2 παράγραφος 8 του βασικού κανονισμού, δηλαδή με βάση την πράγματι καταβληθείσα ή καταβλητέα τιμή εξαγωγής. (14) Η σύγκριση μεταξύ της κανονικής αξίας και της τιμής εξαγωγής πραγματοποιήθηκε σε επίπεδο τιμών εκ του εργοστασίου. (15) Προκειμένου να εξασφαλισθεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές ώστε να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Χορηγήθηκαν επιδόματα για διαφορές στα έξοδα μεταφοράς, στους ναύλους και τα έξοδα ασφάλισης, στις τραπεζικές χρεώσεις, στα έξοδα συσκευασίας και στα έξοδα πίστωσης σε όλες τις περιπτώσεις που θεωρήθηκαν εύλογα, ακριβή και υποστηριζόμενα από επαληθευμένα στοιχεία. (16) Σύμφωνα με το άρθρο 2 παράγραφοι 11 και 12 του βασικού κανονισμού, το περιθώριο ντάμπινγκ υπολογίσθηκε με βάση τη σύγκριση της σταθμισμένης μέσης κανονικής αξίας και της μέσης σταθμισμένης τιμής εξαγωγής, όπως υπολογίζονται ανωτέρω. (17) Το περιθώριο ντάμπινγκ που υπολογίζεται κατ’ αυτό τον τρόπο είναι χαμηλότερο του 2 % και εκφράζεται ως ποσοστό της καθαρής τιμής, ελεύθερο στα σύνορα της Ένωσης, πριν από την καταβολή του δασμού, και, κατά συνέπεια, θεωρείται ελάχιστο σύμφωνα με το άρθρο 9 παράγραφος 3 του βασικού κανονισμού. Γ. ΔΙΑΡΚΗΣ ΧΑΡΑΚΤΗΡΑΣ ΤΩΝ ΣΥΝΘΗΚΩΝ (18) Όπως και στην προηγούμενη ενδιάμεση επανεξέταση που οδήγησε στην έκδοση του κανονισμού (ΕΚ) αριθ. 192/2007, η παρούσα ενδιάμεση επανεξέταση έδειξε ότι το περιθώριο ντάμπινγκ για την KP Chemical Group ευρίσκεται σε ελάχιστο επίπεδο. (19) Δεν υπήρξαν ενδείξεις ότι αυτό το ελάχιστο επίπεδο δεν θα είχε διαρκή χαρακτήρα, δεδομένης της διαπίστωσης ότι η KP Chemical Group λειτουργεί σε πολύ υψηλό ποσοστό χρησιμοποίησης της ικανότητας παραγωγής της (σχεδόν 100 %). Επιπλέον, η KP Chemical Group δεν σχεδιάζει να αυξήσει την παραγωγική της ικανότητας στη Νότια Κορέα. Αντιθέτως, η KP Chemicals έχει αποκτήσει ένα εργοστάσιο παραγωγής εντός της Ένωσης και ενδέχεται μάλλον να μειώσει τις εξαγωγές της από τη Νότια Κορέα. (20) Επομένως, οι συνθήκες κάτω από τις οποίες έχει υπολογισθεί το περιθώριο ντάμπινγκ στην παρούσα έρευνα, μπορούν να θεωρηθούν ότι έχουν διαρκή χαρακτήρα. Δ. ΠΕΡΑΤΩΣΗ ΤΗΣ ΕΠΑΝΕΞΕΤΑΣΗΣ (21) Με βάση τα ανωτέρω συμπεράσματα, η παρούσα επανεξέταση θα πρέπει να τερματισθεί χωρίς τροποποίηση του επιπέδου του δασμού που εφαρμόζεται για την KP Chemical Group. Υπό αυτές τις περιστάσεις, δεν χρειάζεται να αντιμετωπισθούν οι πτυχές της ζημίας. E. ΚΟΙΝΟΠΟΙΗΣΗ (22) Τα ενδιαφερόμενα μέρη ενημερώθηκαν για τα ουσιώδη πραγματικά περιστατικά και τις εκτιμήσεις, βάσει των οποίων επρόκειτο να περατωθεί η παρούσα μερική ενδιάμεση επανεξέταση. Όλα τα ενδιαφερόμενα μέρη είχαν την ευκαιρία να υποβάλλουν τις παρατηρήσεις τους. Ελήφθησαν παρατηρήσεις από τον κλάδο παραγωγής της Ένωσης, οι οποίες όμως δεν οδήγησαν στην αλλαγή των ανωτέρω συμπερασμάτων. ΣΤ. ΤΕΛΙΚΗ ΔΙΑΤΑΞΗ (23) Συνεπώς, η παρούσα επανεξέταση θα πρέπει να τερματισθεί χωρίς τροποποίηση του κανονισμού (ΕΚ) αριθ. 192/2007, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Η μερική ενδιάμεση επανεξέταση των μέτρων αντιντάμπινγκ που επιβάλλονται στις εισαγωγές ορισμένων τύπων τερεφθαλικού πολυαιθυλενίου, καταγωγής, μεταξύ άλλων, Δημοκρατίας της Κορέας, περατώνεται χωρίς τροποποίηση των ισχυόντων μέτρων. Άρθρο 2 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 21 Φεβρουαρίου 2011.

Εμπορικές πράξεις

Εμπορική νομοθεσία

Χημική βιομηχανία